url: =Inn lam laikhak ding hanthotna\nYangon pan lai ong khaak ing.\nCensus vai 914 - Zomi ci aa gelh ding i innlam aa om, i innkuanpih ciat in 914 - Zomi ci aa agelh nading un hoihtak, gina tak, khauhtak laikhaak ciatding kisamhi.\nMalaysia Zomi Namni in hoihtak kivaikhak ahihman in innlam ah innkuan 4000 val in atheikhin hipahhi. Tuabang ciat in vaikhak lehang innkuan atul sawm aa sim hipah dinghi.\nTangtat, tuamtat ding vaihawmteng zong hoihtak kimuhpih lehang tel lian uh ahihman in, mipi tung gina tak gending lunggulh ciat uhhi.\nTuni zong Gamngai pan aa sanggampa khat tawh kakimu aa GZA ngimna, lungtup gina tak kakuppih leh, GZAte kalsuannopna pen tu aa zin kawikawi te aa sang picing sazaw ahihman in akhuakhua aa genzawh ding, mipi theihsak ding lunggulh mahmahhi.\nZOMI, Zo minam cihpen CHIN nuai aa omding minam hilaizanglo hihang cih hilelhi.\nChin kici kei lehang CHIN State vaihawmna ah thu neilo ding cihpeuh pil ding aa kilawmte paulap hilai zen ahihman in, a ciangen theiding kisam mahmahhi.\nU Khin Yee thugen muan ding hikei, Kawl Kumpi vaihawm muanding hikei cihpeuh paulap in kinei aa, tutung census pen Gambup vaihawmna, Hlutdaw khensatna ahihlam khencian theilo honkhat ki omlaihi.\n2015 kuang lui ding tawh kigawmkhawm niloh ahihman in, (mimal mahmah zong), muan ding teng zong dauta uhhi.\n914 - Zomi aa gelh tawh minam kingahpah ding a sa zong honkhat ki om aa, mailam sepding maban tampi om ahihlam kitheilohi.\nZomi kicih ding i hanciam sang zinghuan nitaak huan ding akisam i mipihte hamsatna hanciam huaizaw acipeuh ki om aa, sep khat in nasep khatbek a semthei bek akisa zong om hihang.\nCode ngahsa tengin a code ngah uh pammaihsa mahmah uh aa, Zomi in kigelh hilehang Code neihsa amangpahding a sa zong honpi khat om leuleuhi. I code neihsa teng CHIN cihna thulupi nuai pan ZOMI cihna thulupi(nampi) nuai aa kituahding aa kalsuan ihihlam kician theih nailohi. Tuahangin ZOMi cih kideihciat mahmah napi kikalsuan khia ngamlohi.\nI hihna lui i taisat ngam kei leh hihna thak kingah ngeilo ding cih kalthak suankhiat ding kingaap mahmahlohi.\nUmlui sung aa lenggahtui thak thunsawm vive kihi laihi.\nZOMI tawh kalsuan aa i kikhenkhap sang aci honkhat om aa Zomi aa kigawm ding lam in ngaihsun khalo uhhi. Hih kalsuanna pen a kikhenkham teng gawm nading hizaw hi. Tuasang in ahizaw khat in, "i hihna" lahkhiat ding cih ahihi. Kikhenkhapna i sak leh, akikhenkhamlo dingin thumang ciat in Zomi ciciat pah lehang hilel lohiam kicih huai mahmahhi.\nZomi in koiciang huamsak ding ihihiam? cihpen dotna hoih mahmah in kinei aa, "Zomi in gol huam hetlo ding hihang, nang bek kihuamsak in, Zomi na kicih leh nang Zomi na hi aa, na kicih kei leh nahikei hi, akici nuamlote huamlohi" cih i sankim ciat theihding thupihi.\nChin kici kei lehang Chin State vaihawmna sung ah kihel khaloding ci aa thu gengen honkhat zong ki omlai hi. Muhna behlap lai ding kisamhi.\nZomi kicih ding deihlo khangno honkhat in, "Khangnote mailam ding ong ngaihsut sak un, mailam aa maimawl loh nading" ci uh aa "Amau mailam genloh Zomite khangtampi aa ding gelna ahizawklam theikhalo uhhi. Tutak aa Chin tawh neektawm zongte bel sukha thei mah dinghi.\nKimuh khopna khat ah, ZOMI agelhlo khangno tezong ZOMI in ong sim veve un cihna khat om aa, Zomi gelhlote gengen loh gelh khuan mahmah zong angahlo gamdang aa om i mipihte zong Zomi mah hivevehi cih tawh kidawngkikhi.\nTangtawng aa kipan Zomi kici lua hang, tu sansan aa vaihawm hipeuhmah kei a ci om aa tuate in Kumpi ciaptehna ngah nailo, ciaptehna ngah nading aa kalsuan saansaan ihihlam thei nailo dan hihtuak uhhi.\nPawlkhat leuleu in federal ngah peuh lehang hihte tua hun ciang aa gending hi ci uh aa, tua hun pek ngak takei lehang, tu'n ong kipiak laitak gelhsuk pakding hilo ding hiam, baih zawlai hilohiam? cih dotkikloh ong phamawhhi. "Sik asat laitak sat un"\nOng kipia i laak kei leh ei thanemna ahihi.\nKhat veivei mipi tawh a kalsuan khawmlo, kalsuan khopding asang zolo mikheltat nih leh thum te a min apuam aa kitheihsak ding zong thupi sa dekdek ta ing.\nTutak kineihna tawh kalsuan honkhat om ahihman in kidawm ni. Thu kanlopi in agal pan mawk gamtat hetkeini. Muanding aa kilawmpipi lam etna neuno khat tawh na muanhuai nawn hetlohi. Kipawlna honkhat zong na muanhuai nawnlo mawk uhhi.\nPawl ahihloh hang, gal hinailo ahihman in gal suahloh ding thupi hi.\nSia Khen Za Sian leh immigration lamsai makaite kimuhna pan, "914 (Zolai aa gelh ding) - Zomi (Kawllai aa gelh ding) cih ong deihsaak uh ahihman in tua bang aa gelh ding hidinghi" cihi.\nKawlpi tunciang Siamsinte in laipiak ding khat ongneih tuaklam, Zingsol Editor in ong genkhol aa, Siamsinte ong laipiakding ama' gelsak cihna ahihman in ama' tung lungdam na kako kholhi.\ncamp - Yangon


timestamp: atn

url: =US gamsung khualzinna pawlkhat – 104 :: ZOMI DAILY\nAlcatraz Island :: Alcatraz tuikulh pen San Francisco Bay sungah om a, ngabeng te gunkuang khawlna (Fisherman’s Wharf) gei Pier 33 pan ferry tawh kipai hi. Tai 1.5 bek gamla hi. Hih tuikulh tawh James Bond movie akipan movie tampi in kizaih pih hi. TV show ah lah kihelin lai-at siamte laibu sungah tam veipi mah kihel hi. Kum 1963 dong galkap thongpi leh federal thongpi in kizang hi.\nKum 1775 kumin Spanishte’ Juan Manuel de Ayala in na mu masa pen hi. Amin dingin “La isla de los Alcatraces” na phuak a tua min pan Alcatraz na kici ahihi. A taktak Alcatraz cih kammal in Spanish pau ahih hangin, Arabic pau in al-gattas akici Mikang pau in ‘sea eagle’ acihna Arab kammal pan a lak a hi kei nam ci in upmawhna kinei hi. A tung aa Spanish kammal pen a khiatna inh: “ The island of the Pelicans” a cih nopna ahihi.\nMikang, British suante mah na pil pah na thahat pah zaw deuh in a omsate tawh gal kido in na gualzo pahpah hi kei leh, America gam pen Spanishte, Portugesete tampi tak amau mai ah a na tungkhin masa zaw uh ahihi.\nAmerican Civil War pek akipanin tua tuikulh ah thonginn na lam uhhi. 1867 kum ciangin leisek tawh kibawl thonginn lam leuleu uh hi. Kum 1868 ciangin kum tampi thongkia dingte thonginn in kiciamteh hi. Kum 1870 kum sungin kumtampi thongkia ding Hopi Indian minam pawl khat tua lai ah kipuak hi.\nKum 1898 kum Spanish leh American gal kisimna hong piankhiat ciangin thongkia vekpi 26 pan 450 dong hong khangto hi. 1906 kum zin naakpi a lin ciangin civil thongkia khuasung ate zong a omna thong uh muanhuai sa lo in a veekpi in tua tuikulh tungmah puak uhhi.\nKum 1909 kum petpet ciangin a innluite phiatkhia mang khin gai in a muanhuai mahmah dingin thong inn a thak lam leuleu uh hi. 1934 kum a kipan kumpi thonginnpi (Penitentiary – Federal Prison) in kiciamteh hi.\n1963 kum a kipan thonginnpi in kizang nawn lo in akilawi cip ahi a, gitneih hial loh laitak November 10, 1969 ni in, Red Indian minam kim kigawmin tua tuikulh tungah mun la in hong teng uhhi. Treaty of Fort Lalamie akici (1868) kum pekpek a kiciamna bangin USA kumpi tungpan ngah lo ahih huhau in tua akiciamnate a ngah kikna dingin tua tuikulh tungah tengin a deihna teng pulaak uhhi. American kumpi in a hawlkhiat hangin paikhia nuam peuhmah lo in kuhkal takin ngak uhhi. Amau omsung in tua innsung a inn leh lote a kang tawh akisia tawh tampitak om hi.\nA sawtteh President Nixon hun lai hi a, atom in genleng maai kimu a thu gen khawm ding gentaak sa lo in a tawpna ah a mau deihna bangin mang in Taos, Yakima, Navajo leh Washoe minamte tungah amau ngetna a gam uh pia kik hi. Tua zawhteh June 11, 1971 ni’n palikte va pai in va man uh a, mi guk khawng bek na om lai uh hi.\nTua lai ah sikha laang pha mahmah kici a khat veivei kongkhak kikhak ging khawng, phitmut (whistling) ging khawng, akiho ziazua, a awng beba cih khawng tam mahmah kici hi. Tua zawh kum 1973 akipan hih mun a kilawi lo dingin museum in kizang a, mi a en dingin pai tangtang uhhi. Ko ahih leh ahun ngah lo ka hih manun ka pai man kei uhhi.\nLocation: San Francisco, California State\nArchitect: US Army, Bureau of Prisons\nArchitectural Styles: Mission/Spanish Revival\nLeitungah Khuapi Hoih Pen Khat – San Francisco\nUS gam ka nawkna khuapi khempeuh lakah San Francisco khuapi pen a etlawm mahmah pen khuapi khat ahi dingin ka ciamteh hi. US gam sung bek hi lo in leitung bupah zong Golden Gate leii hangin a hi zongin, a khua kidawh dan leh a tuipi eng kiuhkeuhte tawh khuapi hoih penpen khat mah hi pah ding hi. A kim a pam ah mual vive in umcih a, tua mual tung te ah inn gol inn neu kilamin kiteng zihziah hi. Inn khempeuh mawtaw lampi tung thei dingin ziik kawikawi uhhi. A khua uh hoih kisa lua kisa in tu ma kum 40-50 lai pek in “San Francisco” “ I Left My Heart In San Francisco “ ci in la kiphuak in tu dong tul thei mahmah lo hi.\nEi Zogam bang aa mual bekbek kithuap liapluap leh khuakhal ciang aa tui kidawk zo lo liang aa lui nonote leh meitei gun bang a tuiha vive tawh kidim tui luang bang hi dek lo hi. Mual leh guam lah om in gamkuam zang (valley) zapi tak mah om veve aa, a etlawm mahmah van meel sitset tuipi mai tawh gamlapi panin kimu khawm thei ahih manin, limsuaih siam mahmahte na-ngawn inh, ama hoih zah a, a suaih theih loh zah ding dongin hoih ka sa hi.\nHoih mahmah et lawm mahmah in muhnop mahmah ta se leh kei leh ka innkuan guak tua hoih ka sak penpenna mun khatah va teng taktak ding cih ka ngaihsut ciangin, ka kim ka pamah ka mipih ka sapih ka u ka nau kua mah khat zong om lo ding ka cih ciangin, va ten taktak dingin ka seh thei tuan kei veve hi. Zo gam zawng thal lakah kua mah dang ih en-gawh luat ding om tuan lo a ei mau tek in zawngthal inn sung a khat leh khat ki-it kingaihna taktak tawh suakta tak a ih ten khawm liliainate peuh manpha ka sa zaw kik bilbel ta veve lai hi. Lungnop huai ka sa zaw veve zel kawikawi hi. Ih pian zia ih khan khiat zia ei a’ tawh kikhai lua ahih manin, akilehbulh linlian tawh kibang hi. A mau nuntak zia tawh kibulh tawm ding haksa ka sakna ciang khat hong om veve hi.\nPrevious: Tulaai Leitung Thuthang Tuamtuam Updates April 14, 2016\nNext: Ka Pa! ~ Pau Khan Kap


url: =Na Go Manpha Pen – II - TUNGZANG NEWS\nSepna bangci zon ding I company/organisation lui sang a hoihzaw: Sepna thak i zon ciang in i sepna lui sang in a hoihzaw kizon hamtang ding ahihi. Company ‘brand’ minthang zaw leh management kician zaw deihhuai hi. I sepna company in zong a thupi hileh mite’n zong thupi sim in, tua sang a manphazaw lai, ei-le-ei kithupi simna, lungkimna leh kimuanna hong pia thei hi. Kilian sak ding cihna hilo in, self-respect (ei-le-ei kizahtakna) i neih theih ding thupi zaw hi.\nI hihna sang sangzaw/hoihzaw: I sepna i laih ciang in i hihna lui sang in a sangzaw zon hamtang dingahihi. Company a lian zaw leh brand lianzaw bek hilo in nangmah mimal hihna (position/rank) hoih zaw omna zong in. Tua bang in khangtohna leh picinna hong pia hi.\nLawh/khasum leh benefits hoihzaw: Company khempeuh ah benefits kibanglo hi. Company pawlkhat in a nasemte uh thupi simlo uh a, pawlkhat in a nasemte manphatna tel cian mahmah uhi. Best employer of the …..cih bang minphatna a ngah company-te ah sepna zong in. Tuate na hoihzaw hamtang ding uh a, a nasemte khantoh na ding leh siamna (skills) sinna zong sum tampi bei mah in hong pantah ding uh a, tua in nang siamna leh manphatna hong khangsak ding hi.\nA tungate sang a kisam zawlai khat: A tunga i gente sepna khat pan lungkim (nawn)lo a sepna thak na zong ciang a kisam mahmah vive ahihi. Ahizong in tua teng thum sangin nangma lungkimna leh lunggulhna thupi zaw lai hi. Nang lunglut lam nasepna, nang siamna lam nasepna ngah peuh leteh a dang thumte bangmah hilo zaw hi.


url: =Zomi Khawmpi USA ah DC Area pan Zolia te gualzawhna :: ZOMI DAILY\nposted on 14 July 2018 at 9:28 am Lomkholna: News, Zomi\nZomi DCA news: Zomi Khawmpi USA ah DC Area pan Zolia te gualzawhna\nTulsa, OK ah akibawl Zomi Innkuan USA Khawmpi kidemna te ah Zomi Innkuan Washington DC Area (Zomi DCA) min tawh akihel leh akidem anuai aa Zolia ten gualzawhna hong ngah uh ahih manin Zomi DCA pan kilungdampih mahmah hi.\n1. Zomi Idol USA 2018 kidemna ah Lia Niang Sian Muang (Muangboih) in Winner (Akhatna) hong ngah ahih manin kiangtanpih mahmah hi. Lia Muangboih pen Pa Suan Mang leh Nu Zen Ngaih Lun te Tanu Upen hi aa, Guite beh ahih hi. A Pawlpi pen Zomi Christian Community Church (ZCCC), D.C Area hi aa, akhua lui pen Vangteh khua ahi hi. Tulai tak Catonsville High School, Catonsville, MD ah sang akah lai tak ahi hi.\n2. Zomi Idol USA 2018 kidemna ah Lia Ngun Neih Par (Ngun No) in Anihna hong ngah ahih manin kiangtanpih mahmah hi. Lia Ngun No pen Pa Khai Khat Suan leh Nu Bawi Za Nem te Tanu hi aa, Ngaihte (Vanggaw) beh ahih hi. A Pawlpi pen Zomi Christian Community Church (ZCCC), D.C Area hi aa, akhua lui pen Vangteh khua ahi hi. Tulai tak Catonsville High School, Catonsville, MD ah sang akah lai tak ahi hi.\n3. Miss Zomi USA kidemna ah Lia Cing Lam Kim (Kim Lek) in People Choice Award leh First Runner-up (Anihna) hong ngah ahih manin Zomi DCA pan ki angtang mahmah hi. Lia Kim Lek pen Pa Khup Za Pau leh Nu Dim Sian Zam Tanu hi aa, Tawmging beh ahih hi. A Pawlpi pen EBC, USA- D.C Area hi aa, akhua lui pen Sezang (Pupa pianna, Saizang) khua ahi hi. Tulai tak Lansdowne High School, Halethorpe, MD ah sang akah lai tak ahi hi.\nMore: Washington DC Area pan Zomi 6 in Degree leh Diploma tawh gualzawhna ngah\nHi bangin i Zolia ten gualzawhna lianpi hong ngah uh ahih manin Zomi Innkuan DC Area pan nakpi takin kilungdampih mahmah hi.\nZomi DCA News Group\nPrevious: Zomi tangval khat Australia ah thugending sapna ngah: Tg. Pau Sian Lian\nNext: Phone sungah zahmawh video akem Malaysian gammikhat Australia pan ki hawlkhia


url: =ZAM Thupuak :: 10 Feb 19 (Interview napai ciang) :: ZOMI DAILY\nposted on 9 February 2019 at 3:26 pm Lomkholna: Malaysia, News, ZAM, Zomi\nZOMI NAM NI pahtawina in I bawl ZOMI CUP 2019 pen Padang Bola E RRI Sungai Buloh tualpi ah February 5-8 sung noptakin kibawl thei hi. Hih ki mawlna sungah khua (16) pan Team (17) kipha in puai khempeuh 36 pha hi. Zomi khangno te kilawmta in kimawl khawm a, et lawm mahmah hi. Kimawlna ah\nChampion – Anlangh\nA nih na – Ngalzang\nA thumna – Tuipi\nin hong ngah uhhi. Kimawlna mun tawh kizui in Zomi Cup 2019 hun sungah kimawl dan a hoih pen te zong pahtawina kipia a,\n1. Kawlpang a siam pen – No. 1 Pau Sian Lian (Tuipi)\n2. Nungdal a siam pen – No. 5 Mung Suan Sang (Anlangh)\n3. A lai kimawl a siam pen – No. 10 Mung Kap Thang (Anlangh)\n4. Maitai a siam pen – No. 10 Thawng Deih Kap (Ngalzang)\n5. Goal tam a thun pen – No. 10 Thawng Deih Kap (Ngalzang) Goal (10)\n6. Zomi Cup 2019 sung bup kimawl a siam pen – No. 14 Khual Do Pau (Ngalzang) cih te in hong ngah uhhi.\nTulaitak a diakdiakin RSC leh DHS interview te kinawh sap mahmah ta hi. Tua ahih manin interview na pai ciangin pello in na theih ding thu pawl khat hong om hamtang hi.\nMalaysia a om Zomi ten kumsim a i bawl den i minam ni a sawtloin hong tung ding hita hi. Abeisa kum te mahbangin tukum zong thupitak leh picing takin bawl theih na dingin 12 November 2018 in ZAM zumpi ah ki muh khop na kinei hi. 2019 zong nopcitak leh picingtak a i bawl zawh na’ng sum leh pai tampi hong kisamding a hih manin muanna leh lametna lianpi tawh Zomi Nam Ni Committee in anuai a bangin ma i pankhopding kong zawn uhhi. Zomi Nam Ni adingin sum leh paai tam pi mah kisam a i pankhop ngeina bangmahin tutung zong Khua kipawlnate panin RM 200 leh biakna Pawlpi tepan in RM 300 tawh mapang khawm dingin I kizawn hi.ZOMI\nNAM NI ADING PANPIH NA HONG PIA TE\nZomi Bup Cialpi ah thugen pi dingin hong pai ahi Rev. Dr. Pau Khan Khai in ZAM zum ah hong hawhin thapiakna leh nasepzia te ahi zongin mailam kalsuan zia ding tawh kisai in ahizongin kikup khop na tampi kinei thei hi. ZAM palaite bek hilo in thudotpi te zong hong kihel thei uh a, nuam kisa in ki angtang mahmah hi. ZAM zum pan in Zomi bup adingin thupha piakna leh thungetsakna hong nei ahih man in lungdamna I pulak hi. Topa’n siapa nuntakna hong zang semsem lai ta hen.\nMalaysia gam sungah a hun zui-in khuahun luanzia te lungngai kawm-in ih om ih khawl dan te kidawm ciat ni. A diakdiakin tulaitakin Malaysia gamsungah buai cipcipna te hangin vai nawngkai tawh i kituak khak loh dingin ki dawm ciatni. Tua ban ah I omna Malaysia gam sungah I pelh theih loh kimat kihenna nisim mah in om den ahihmanin kidawm ciatni. Hih bangkimat kihen nateah ei mimal mahmah i kidawp loh leh i gamtatna aval luate hangin a kiman zong kitam mahmah den hi.\nKawlgam, Vaigam, tuipigal leh gam tuamtuam pan Malaysia ah hong zin Zomi makai te’n Zomi zumpi ahi Zomi Association of Malaysia(ZAM) ah nong hawh/phak hamtang nading un itna lianpi tawh kong zawn uh hi. ZAM ZUM HON HUN 9:00AM-6:00PM\nPrevious: Itna tawh pumkhat nasuah theih nading uh kadeih hi ~ Bishop Lian Khen\nNext: Gam haute a hauh semsemna uh ~ Pau Sian Lian


url: =Tedim Municipal pan Ninkhawm Mawtaw vai gencianna :: ZOMI DAILY\nposted on 15 December 2017 at 10:41 pm Lomkholna: News, Tedim, Zomi\nDec 15, 2017 (Fri) ni-ngani sial (every Friday) ninkhawm mawtaw Kamhau lampi leh Tedim lampi zui-in khuasungah nin hong khawm kawikawi hi. Tualo lampi dangte ah zong ninkhop ding kilungulh aa, ahi zong mawtaw pai nading lampi lemtak nailo hi. Mailam ah lampi dangdangte zong khopzawh nading ki hanciam lai ding hi.\nMipawl khat ten ko kum khat ai ninkhop manding piakhin hi ungh, banghang in kolam hong kipailo/banghang sum kipiak beh lai hiam a ci ki om hi.\nSipin mawtaw in nin hong khop ciang anbuk aa, meh i bawlna themnengte Gtn gualkhadi hawng/ Alu hawng etc..a tuamtuam te a khonkhong in kipaihsak hi. Tualo a dangte ippi khat 200ks ippi-liante 500 etc… cih bang kila hi.\nKumkhat ai ninkhopman phiangsiah tawh kisai kilkel lo hi. Tuazong anna (by force) in sumkila lo aa, a ngaihsun theite bek in hongpia uh hi. Ni-ngani sim ninbua mawtaw in nin hong khawm ding ahih man in Tedim lampi/ Kamhau lampi munkhat peuhpeuh ah koihkhol thei leng hoihpen hi.\nTedim khuapi siangtho nading leh khantoh nading pen thunei te bek vaipuak hilo zaw aa, mimalkim vaipuak ahi hi. I omna i innsung /i huang i kim leh paam siangtho leh huih siangtho kingah aa, ki cidam in ki mavak hi. Khanglui ten zu leh va in a neekna uh anuai ah khia ci uh hi.\nMihing takpi neektheih dawntheih khat peuh peuh i neek ciang a hawng/ a bung i nuai khawngah i paihziauh pen mihing lungsim puakding na hilo mawk hi. Ninkhempeuh a nin /a eek nangawn dong in Sinpite tavuan hi ci’n a pilciakciak mipawl khat om tazen hi. Tedim ah Sipin staff mi (11) leh committee member (5) bek om hi.\nTuateng in inn 3000 val leh mi 15000 valte ninkhem peuh tavuan lazo ding ahiam? Sik-thagui zaitha a nei kuamah ki omsamlo ahih ciang. I khua leh i gam khantoh nading in mikhempeuh khutkhat tawi khe khatkhai bang mapang khawm in tuibang i luan khop ding kisam pen hi.\nTedim khuami te’n hawkguam i muhnak leh nindum dan in ngaihsun in, ninpainuam luakisa i khut bang lingdaldal mawk hi. Ninpaih ding bang a om loh ciang suangtum peuh khuksuk lawmlawm lai mawk hi hang.\nA taktak in cileng ei mau inn/huang ciat hah siangleng khuasung a siangtho hipah hi. A dang munteng sipin ten hong sem ding uh hi. Pasian in lungsim picing khat nin mawkpaih nopna lungsim neisak hetlo hi Ninbung a om kei leh zong a ip sungah pua tinten lel uh hi.\nMihing cih pen a kicing khin kuamah omlo hi,tua hi aa, thanem nading in i kicinloh nate peuh tawh i ki gengen sesang ki theisiam in i thanem nate itna tawh ki huh leng nikhat ni ciang Tuunnu Zogam zoheisa paal bang hong paallun peelmawh ding hi.\nMore: Tedim Khua Lampi te Part I ~ Khup Khan Thang\nEt cianna kinei\nDec 14,2017 (Thursday) Sakollam veng Tuiphum biak-innpi gei aa, inn thak kilam pen Sipin thukhun tawh kituak maw/ tuaklo cih Sipin zumpan et-cianna kinei hi. Tedim Municipal\nPrevious: Life insurance – Luangkhaam na nei hiam?\nNext: Thunget laitak sumbawm leh phone aguksak khat CCTV pan kimu\nMalaysia, Ampang ah palik kineih mi 2 te’n gamdangmi nasem te sum RM1000 laksak\nTedim, Sakollam vengsung a naupang mang kimu kikta


url: =PAWLPI LEH GUPKHIATNA ~ MUC\nPAWLPI LEH GUPKHIATNA\nAdmin 9:27:00 PM Articles, Religion Articles\n1. Hihthutawhkisai in atel lo omlaicihdan in mu ing. C-te in GC in gupnaongpiakei acih uh pen, amawkcih uh hilo hi. Kawlgamsunga M siapi le tampi in C te a disband khitciangin, awi-am nadanin, GC tawhkizopnaneilo, gupnangah lo ding ci uh ahimanin, ongultung hi zaw hi.\n2. Tuathuongomciangin C te in GC in gupnaongpialo hi cih pen, SDA Pomziataktaksiksan-in SDA Thuguilet le Lai Siangtho pan a genkhia uh hizaw hi. Izanuamkei phial ahizongin C-te gen amanahihleh, thumanhipahleldinga, manlo hi icihleh, amaanlohnailahtel ding kisam ding hi.\n3. C-te in GC tawhkizomnuamlokeeihilo-a, akizomtheilodingin M in abawl man ahi hi. Tuabangin M in akhakciangin, GC lo-in gupnaomkeicihthutawhhuzapsawmleuleu uh hi. Tua pen thumanahillohna le M te tactic hi aci uh hi bekatelkhial ding hilo hi: GC kulkeiaci uh zong hi tuanlo uh hi. Gupnaadinginkisamkeiaci uh hi bek hi--GC pen Nasepnadingkipawlnaahi hi\nGC in Gupna apia thei gige kimlai, C-te in piatheikeiacihileh, C-te azuausuak ding hi. Tuaitelnadingin SDA Beliefs kicilaibusunga, No. 7 na sung-a The Naute of Man sung I en ding hi.\nThe Nature of Man cihthulunuaiah,No 2. Le 3sungathulunonote en pakleng:\n2. The Character of Sin\nb. Mawhna pen gamtatbekhilo, lungsimsungahzongom hi, ci hi--Mi that kei in (Exo 20:13) ci hi. Mithahpehgamtatnatawhkibawlmawhnanamahi hi.Mizimitatawhmawhna bawl kei in ci hi(Exo 20:14). Tua pen Jesus in lungsimtawhmawhnopnalungsimtawhnumeikhatna et lehnalungsim ah tuanumeitawhnamawhzohi(Matt 5) ci hi. Mawhna pen gamtatna le lungsimngaihsutnaahi hi.\nDotna: (1) Hih a tungategelpalsatlohnadingin GC in onggalkhamtheihhiam?\nc. Sin is guilt,cihthulunui-ah\nMawhnakhatpeuhakipalsatcianginagau(guilt) in zuipah hi(Rom 6:23), ci hi. Mawhnathamansihna hi.Tuamawhnahangapiang guilt pen Asian nadingin, mawhmaisaknabek in siangsakthei hi. Khrish in “vangikpua-a gim mite aw, kakiangahongpai un, tawldamnakongpia ding hi,” ci hi(Matt 11:28).\nDotna 2:Hihmunadingin, GC in mawhmaisaknaapiatheihiam? Jesus in mawhmaisaktheihnadingthuneihna GC a piakhazenzenhiam?\nd. The Control Centre of Sin(MawhnaKipatnanaak)cihthulunuai ah,\nLai Siangthoin mawhna pen lungsim pan kipan hi ci hi(Prov 9:23). Khris in zong “gitlohna pen lungsim pan kipaha, tuate in mi thahna, nu-le-pa mawhbawlna(adultery), paktatna(fornication), guktakna, zuauthutecipanna,hamsiatnatea hi hi(Matt 5:19), ci hi.\na) Tuaahihlehatungamawhnatetawhkisai-in, MYUM le C buainalekihuatnate, GC in a siangsaktheihiam?\nb) MYUM Zuau Lai bawltawhThukhenzumkhem-a tecipanna pen, zuauthuteci pan kei in cihthukhampalsatna hi. Tuamawhna GC in maisaktheidiam?\nc) Hihatunga M le C gamtat le lungsimmawhnate GC in mawhmaina a piatheidiam?\n3. Sin’s Effect on humanity, cihnathulunuai-ah\na) The universal sinfulness: David in mikhempeuhmawh uh hi, adikkuamahomlo hi(Ps 143:2) ah ci hi. “Ku amah in kalungsimsiangsaktheiing, kamawhna pan kasiangtaacitheiomlo hi(Pro 20:9; Eccl 7:20)\nb) Is sinfulness inherited or acquired? Cihnathulu no ah: Pawl in Adam hanginmikhempeuhmawh hi, ci hi(1 Kor 15:22). Mikhathanginmawhnaleitungah on glut hi. Mikhempeuhmawhahihmaninsihnathuak uh hi(Rom 5:22), ci hi.\nc) The eradication of sinful behavior: MawhnagamtatSiansaknadingJohn 15:4,5: Khrish in amah tawhkizomlo-in kuamahgahzo lo ding ci hi.\nGC tawhkizomlo-in mawhnagamtatkuamah in siangsakzolo ding ci lo hi.\nRom 7:15, 19,20, 22-24 ah Paul in amasungaommawhnahangin, lungkham hi. “acimawh mi kahi hi, a siding pumpi pan kua in ong gum ding hiam? KhrishhanginPasianhehpihnakaphat hi” ci hi.\nEite in e leh? Mission, Division, GC hanginPasiankaphat hi, cinideihkaihpiatpuatmaidiam?\nPaul in Khristbek in ong gum hi ci hi(Rom 7:25; 8:1)\nEph 2:1,3, 8-10 ah Pasianhehpihna hang bek in Jesus I upnatawhgupna a piang hi bek hi.\n1. Hihatungathute pen SDA Fundamental Doctrinal Beliefs No 7 na pan a mawhnavaiagenna pan ahi hi.\n2. TuathulusungahMawhnamaisaknading, gupngahnading pen Jesus le Pasian kiang bek pan ahih lam SDA pomziaahi hi—GC tawhkizop man cih bang hilo hi.\n3. AtungaDotna 1, 2, 3, te don nadingin GC in septheih bang mahneilo hi.\n4. Tuaahihmanin, izanuam-a, izanuamkeitazongin, GC in gupnaongpialo, GC tawhkizop pen gupnazonnahilocih pen akinialtheiloSDA Beliefs: A Biblical Exposition of Fundamental Doctrineshilhziaahi hi.


url: =Deih teelna :: ZOMI DAILY\nposted on 22 May 2015 at 10:53 am Lomkholna: Article\nLeitung ih nuntakna, deihteelna tawh kinungta hi. Deihteelna in nisim naisimin, ihnuntakna uka, iteelkhialleh i nuntakna paikhiala, i hoih teel ciangin i nuntakna hoih hi. I teel ding thuthum kikum ni.\n1. Anghuaina leh Paampaihna (Inclusivism-Exclusivism)\nNisim i nuntakna ah, Anghuaina tawh nuntakna in, nuntakna hoih ahi hi. Midangte pawlbawlin, it-in, thupisimin, pawlpihin nuntakding ahi hi.\nPaampaih nuntakna in, amaubek thupi kisa-in, midangte lang bawlin, galbawlna ahi hi. Communist te’ lungsim puak hi a, amaubek thupi kisa hi.\nTopa Jesu thu guipi khatin, ‘Galte Itna’ ahi hi. Anghuaina ahi hi. Tua ahih manin i mailam nuntakna ah, Anghuaina lam i teel dending thupi hi.\n2. Aisa Lungsim (Scrab mentality)\nKuangsung khatah, Aisa hon koih leng, akahtoh sawm masa sa, anuai aten lehkaih den hi. Missionary khatin Philippines te lungsim pen Aisa lungsim ahi hi ci hi.\nKilaamto lo hi. Madawk ding, omleh kilehkaih den hi. Mailam ikalsuan nangah, hih Aisa lungsim nei lo-in, midangte huh, panpih, laamto lungsim iteel ding thupi hi. Midangte thapiakna, laptohna in a lamtote, athapiate a ding thupha nahi zawsop hi.\n3. Mawhmaisakna Lungsim (Forgiving Spirit)\nAmerican te’n makai-in, gamlian teng kipawlin, Communistte Vietnam gamsung do uh hi. Kum 19, kha 5, kaal 4 leh ni 1 sung kikap uh hi (1955-1975). Mi Tengli leh alang val in sihlawh hi. Vietkongte buknateng susia uh a, singteh teng za (dioxin) buakin pulh mangsak a, buh leiteng keu mang sak hi.\nVietnamte in suahtakna ngahin a gamuh puahding hong kipat ciang in, Americante mawhna maisak ding tawh kipan uh hi. American te bel uh a,agamuh manlangtakin khangto-in World Trade Organization ah kihel zo ta hi (11 January, 2007). Asia gamah akhangtopen gamkhat hita hi. Kawlgam ah zong Hotel lam uh hi. Hih khantohna pen mawh maisakna pan kipan hi.\nI mailam khantoh nang, idaupai nang, mawh maisakna iteelden ding thupi hi. Mawhna ciapteh denna in, imaa bingsak hi.\nTua ahih ciangin, imimal nuntak nang, minam nuntak nang, gam nuntak nangin, Anghuai lungsim nei ciatta ni. Madawk ding, gualzo ding a om ciangin, lehkaih kik lo-in, thapia-in panpih ni. Mawhna maisakna lungsim tawh nungta-in, ideihteelna maansak ni.\nRev. Dr. Thuam Khan Thang\nPrevious: Nunnuam Vangkhua ~ Hau Thang\nNext: Rev. Vung Za Niang accident vai zaksakna\nMulkimhuai takin hong nusia Pa Piang te pata thum ZBCA mintawh sihgalna\nKhoppi leh Seminar paina ~ Rev. Khup Za Go


url: =Global Buanli Family: Tulaai Leitung Thuthang Tuamtuam Updates March 23, 2014\nTulaai Leitung Thuthang Tuamtuam Updates March 23, 2014\n· Ni 8 bekbek akisam laai 2014 Kawlgam bup milip kisimna ah Rohingya cih minam helkie un ci in Rakhaing minamte in March 23, 2014 ni in kumpi thuneite tung ah ngetna nei uhhi. Azenzen in hih Rakhaing minamte ngetna kawlkumpi in amanzawhkei leh nasia tak in Rakhaing minamte in 2014 kawlgam bup milip kisimna nial in lungphona kaneiding uhhi ci in gen uhhi.\n· Ongtungding April kha kaal masa sung ah Mualtungmi thautawi kilemna vaaihawmpawl ahi NCCT makaai te Yangon khuapi ah Kawlgam kumpi kilemna vaaisai U Aung Myint tawh kimuding paiding ci in March 23, 2014 ni in taangkokhia uhhi. Hih kimuhkhopna ah Mualtungmi lampan deihna pulaakna nam 7 te leh kumpi lamte a akihualtheih nading in kikumkhawl ding ci uhhi.\n· USA gam kumpipa zi The first Lady Mr Michelle Obama atanu nih tetawh China gam March 20 ni in vanzin uha, China gam kumpi ulian pawlkhat tawh akimuh khopna nei uhhi. March 23, 2014 ni in US palaaizum akibawl pilnatawh kisai kimuhkhopna ah thungen nei in pilna sinna ah Nu le Pa ten tate ading hanciampihding hanthawn hi.\n· Russia gam te in Ukraine gam Crimea bek hilo in Ukraine gamgi nehtoto uh ahihman in NATO Commander Gen Philip Bleedlove in Russia te kidawm un ci in March 23, 2014 ni in vau ta hi. Ukraine national Security and Defense Chief ANDRIY PARUBIY in Russia ten ongneh laaileh adoding in gamgidung ah Ukraine gaalkaap te akigingsa in om hi ci in genkhia hi. Russia Deputy Defense Minister Anatoly Atonov in Russia te UN thukhun palsatlo hi ci in March 23, 2014 ni in genkhia hi. Russia deihlo mipi te in Ukraine khuapi Kiev khuapi sung March 23, 2014 ni in daitak lungphona nei uhhi.\n· USA gam Washongton state Oso khuapi pan tai 50 Seattle khua saklam munkhat nasiatak in March 23, 2014 ni in mencim a, Inn 6 kisai in mi 3 si a pawlkhat nasiatak in liam uhhi.\n· Venezuela gam ah President Nicolas Maduro makaihna deihlo lungphona aneimipi te lah March 22 ni in thautawh kikap ahihman in mi 3 thaukhaak in si uhhi. Venezuela gam ah lungphona hang a misi 33 phata a leitung anawngkaaisak zoding buaina khat hiding in kilung himawh ciat hi.\n· Kenyan gam Mombasa khua nawl a Tapidaw biak innkhat ah March 23, 2014 ni mipi akikhop lingling laaitak un migilo pawlkhat thakhat in thautawh luut in bankaap uh ahihman in mi 4 thakhat in si in pawlkhat liam uhhi.\n· Malaysia gam ah March 8,2014 ni a amang Khualzin 239 apua Vanleengpi kaalthum sung akizon khitciang Australia, China ten Khuaphelep manzaihna tawh athemdaan mu ci in agenkhit uhciang March 23, 2014 ni in French te tuakiim mah ah Vanleeng pumpi them tawh kibang sing leh sik Khuaphelep manzaihna pan mu ci in taangkokhia leuleu uhhi. Tuni dong akitelcian lian bangmah omnailo a kizong saan laai hi.\n· Taiwan gamte in China gamtawh sumzon sumzuakna kinehzawh theihnading thukhun thak ageelna na hang in Taiwan sangnau te lungkimlo in kaalkhat vaal lungphona aneihkhit uhciang March 23, 2014 ni in Taipei khuapi sung a kumpi innte sim ziahziah uhhi.\n· Syria gaal vanleeng te in Turkey gam te vanleeng lampi sung kheng in leengvial ahihman in March 23, 2014 ni in kisin nakawm in kakap khia ziau uhhi ci in Turkey Prime Minister Recep Tayyip Erdogan in genkhia hi.\nLungdam Nipi ni pha maw\nPosted by Thang Khawm Pauzomi at 1:55 AM


url: =Costa Rica ah vanlengkia, mi 12 si in, US gammi 10 kihel :: ZOMI DAILY\nposted on 1 January 2018 at 3:42 pm Lomkholna: News, Sawltak, USA, World\nCosta Rica gamsung ah Sunday ni in vanlengkhat kia a, mi 12 si hi. Tua asi te lakah mi 10 pen American gammi hi uh a, adang mi 2 tepen Costa Rica gammi vanlenghawl te ahi uhhi.\nHih vanleng kiatna ahangpen bangmah kitheician nailo hi ci’n Costa Rica’ Security Ministry te’n genkhia uhhi. Vanleng akiatna munpen mual leh guam atam mahmahna Punta Islita kuamsungteng hi a, Guanacaste Province sungah aom ahihi.\nHih vanleng kiatna kuamtengpen mualte etlawm mahmah ahih manin, khualzinmi te painop mahmahna munnopci leh aminthang Popular Tourist Destination ahihi. Hih vanleng kiatna pen Costa Rica ii Capital khuapi ahi San José panin Tai 140 (230 km) bang aki gamlatna munkhat ahihi.\nHih tuahsiatna vaitawh kisai in Costa Rica’s civil aviation agency panin Director asemlaitak ahi Enio Cubillo in agenkhiatna ah atuanna uh vanleng pen “Nature Air” kici Local Company khat hi a, asungah atuang tepen American Tourist mi 10 leh Local Costa Rican Pilot mi 2 ahihi ci’n genkhia hi.\nHihvai tawh kisai in Nature Air te bangmah thudotna kineithei nailo hi ci’n Reuters te’n genkhia uhhi.\nVideo: Costa Rica plane crash kills 12, including 10 US citizens\nCosta Rica gamsung ah 2010 panin 2014 kumsungteng President asem ahi Laura Chinchilla inzong hih tuahsiatna ah ka sanggamte Crew Member khat kihel hi ci’n ama Twitter tungah gelhkhia hi.\nVanleng tungah atuangteng khempeuh avekin asi hi a, vanleng pen mei kuanggawp sawnsawn ahih manin, asi te zong amel asa bangmah ki khencian theilo hi. Autopsy bawlphot kulding a, tuakhit ciangin aluangte ki khencian theipanding hi ci’n Security Minister Gustavo Mata in genkhia hi.\nPunta Islita akici Costa Rica’s Pacific Coast kuamsungteng, tuipinawl tengpen nopci mahmah in, gamsung singkungte zong etlawm mahmah ahih manin North American leh European Tourists te’n khualzin tawlngak nading, Vacation painading in limzat mahmah uhhi. Sawltak #zomidaily\nPrevious: Philippines gamsung ah kumthak muakna in losan kinaklotlua in mi 191 in liamlawh\nNext: Malaysia Airlines te vanlenghawl khat vankham Drug zang ahih manin kiman


url: =CIANG ZUM KHE TAWH SUI LE CIN KUA NA DING – FGA Tulsa\nCIANG ZUM KHE TAWH SUI LE CIN KUA NA DING\nTua ahih ciang in siampi lian te thupiak na leh lai pua in Damaskas khua lampi ka pai lai tak in,ni sang in a taang zaw ,kei leh kei tawh hong pai khawm te kiimkot ah ,hong taang sunlaitak in, vantung pan khuavak khat ka mu hi. Kumpi pa aw, kote kheempeuh in leitung ah ka puklai takun,\n”Saul aw, Saul aw, banghang in hong bawlsia na hi hiam, cianghiam na khe tawh peek le teh hak sa hi” ci in Hebru kam in a hong ci aw khat ka za hi. Topa aw nang kua na hi hiam? Ci-in ka dot leh “Na bawl siat Zeisu ka hi hi” .\nThu Masa :Saul Ki khel na: Acts 9:1-20\nKoici bang ih Gamat teh Zeisu in na sa hiam?\n1.Ei leh ei Maan kisak Luatan\n2.Mi Sawltak a zangh a,Mi bawlsiat na\n3.Mi hazaat na ih neihna’\nI Sammuel 29:5,30:4\n4.Pasian or Mi mawhna sakna\nAcing cing inVideo Tawh >>>>\nJune 7,2015 Zohun Biakpiak na pan ki tomlak kik hi.\nCategory FGA File Tag Article Pastor Vung Niang Zolai\n← Pastor Pau Mung Te Innkuan cidam in Tulsa ongtung kik\nJanuary 15, 2012 (Zomi Service) Rev.Vung Za Niang →


url: =Ngaihsutna Thak Nei Den In ~ Hau Za Cin :: ZOMI DAILY\nposted on 8 September 2014 at 7:11 am Lomkholna: Article, Hauzacin\nNgaihsutna Thak Nei Den In\n“Na mailam a piang ding na neih bang lianin tu in ngaihsun in” cih pen a kigen tam hetlo kammal ahi hi. Leitung khantohna leh pilna, siamna, sepzia bawlzia kilamdang to zel ah mihing ngaihsutna zong a kikhek toto ahi hi. Tu laitak a hoih mahmah i cih thute pen hunkhat lai in mi khat i ngaihsutna ah a om limliam, a om kingkiang ahi hi. Tua ngaihsutna om tiuhteuh pen hong kipuah in kiphungvuh toto a tuni a thuhoih, thupi i sakte a suak ahi hi. Tua mah bangin mailam ah, nang mailam ah hih bangin piang leh hoih ding hi cih na neih leh, na ngaihsut leh na khuak sungah vom ciuciau lo in thuk ngaihsut sem in ciiktak in kantel in thukpi lutsuk khit ciang genkhia, pulak in semkhia lecin na ngaihsut bangin hong piang ding ahi hi.\n3. Mimal ngaihsutnate kikumta ding: Mimal ngaihsutna tuamtuam a kigenkhiate a banban hiam, a kinaih deuh hiam, a kituak vetlo hiam – tuate kikumnawi dingin gen khawm ngengngang ding. A kizang thei ding, a kizang theilo ding, a lamdangpi ngaihsutna cihte nangawn hih sungah kikum dingin gen khia gawp ding. Kikum gawp ding hi. Tua banga kikup gawpna panin ngaihsutna tuamtuamte a kikhilkhawm khawm ahi hi. Tua a kikhilkhawm thute panin ngaihsutna thak hong piang dinga tua pen tu mahmaha zattheih ding zong hithei, mailam ah a kizang dinga thu limci mahmah zong hithei ding hi.\nTua ahih manin ngaihsutna khat peuh neulua, cihtham kei, cihtak kei cih omlo hi cih phawk ding ahi hi. A kizang theilo ding ngaihsun kei in zong kicih theihloh hi. Banghang hiam cih leh tuni a kizang theilo khat mailam ah kizangthei kha thei hi. Mihing nuntakna tangzangsak in lungnopna hong guan thei a, mihing kalsuanna a manlang leh hoihzaw ah hong domto in hun thak ah hong sangkah sak thei hi. Tua manin mimal ngaihsutna neu ngaihsut kei ni. Kei ngaihsutna kicing kei cih theihloh hi. Ken thu bangmah thei keng zong cih theihloh hi. Ka ngaihsutna mite in nuihzathuai sa kha inteh zong cih theih loh hi. A neu pen i ngaihsutna zong a gol pen i ngaihsutna a behlap leh a thek, a phop, a hu ngaihsutna hithei hi. Tua manin a gim a tawl, a sem a bawl, a thadah a tawgik…a kuamah peuh in i ngaihsutnate siit hetlo in i sunkhawm den, i genkhawm den, i kikupnawi den a thupi mahmah hi cih mangngilh kei ni.\nPrevious: Aizawl News (07 September 2014)\nNext: Zomi League 2014 ~ Day 3 Result


url: =FEBRUARY 27, 2021 ~ MUC\nAdmin 12:45:00 PM Articles, Offertory Reading Zomi\nEsther in Pasian A Masak Manin\nNa khempeuhah Pasian masak ding hamsa hi. Esther in Pasian a masak, i etteh ding om hi lo hiam?\nPersia kumpipa zi ding kiteelna-ah Esther zong va kihel ding khentat hi. Ahi zongin a lungsimah buai-na tampi hong lut hi. A mipihte in saltangin om uh a, a mailam uh khuamial tawh kibang hi. Pasian in amaute mangngilh hi phial ding tawh kibang hi. Persia ukna nuai-ah om uh a, Pasian in Ama thupiakte zui dingin sawl hi.\nEsther in numei melhoih mahmah khat hi. Ama melhoihna hangin Persia numei khempeuh tungah pahtawi-na ngah thei ding dinmun hong tung hi.\nEsther a melhoihin lungsim hoih tawh kidim hi. A gilo kumpi khat in zong Esther hoihna mu thei hi. Xerxes in a zi dingin numei dangte khempeuh lakah Esther tel hi. Tu-in kumpinu suakta ahih manin kumpi inn sungah nopsakna tawh kidimin, hun khatlai-a a ngaihsut thute-in tu-in tangtung ta hi. Nektawm zonnate-ah Pasian i masak ding hamsa hi. Ahi zongin nopsakna leh hauhna in zong Pasian tawh hong kigamla-sak thei hi. Neih le lamh hauhna, vangliatna tawh kidim mi khat in bangci bangin a hihna khempeuhah Pasian a masak thei ding hiam? Esther phawk in.\nKumpi Xerxes in a lawmte khemna thuak hi. Hebrew khempeuh sihna thuak dingin thupia mawk hi. Hih sihna pan a suahtak theih nadingun kumpipa tung pan hehpihna ngen dingin Esther kipaisak hi. “ Numei ahi a, pasal ahi zongin sap lohpi-in mi khat peuhpeuh kumpi kumpipa omna inn sungah a va lut leh upadi khat bek om a, tua pen, thah ding ahi hi; kumpipa in ama lamah a kham kumpi ciangkhut a na zan leh tua mipa suakta bek ding ahihna thu kumpipa nasemte leh ama ukna gam mi khempeuh in a theih ciat uh ahi hi. Tu-in kumpipa kiangah a pai dingin hong kisap loh zawh ni sawmthum bang pha ta hi,” a ci hi. Esther 4:11.\nAhi zongin Esther in “Jew khempeuh Shusah munah kikaikhawm dingin zasak a, tua munah annek lo, tui dawn lo-in sun le za, ni thum sung a om uh hi. Kei leh ka nasemte in zong tua bangin antangin ka om ding uh hi. Kumpipa sapna om lo-in amah tawh kimu dingin ka va pai ding a, kumpi thukhun a palsat hi ding ahih manin ka sihleh ka sih ci-in laulo-in kumpipa tawh kimu dingin a va pai hi. A mipihte antangin thungen dingin a vaikhak khit ciangin kumpipa sapna om lo-in kumpi tawh kimu dingin a va pai hi. Tua bangin a pai-na ah Pasian masak ahihna kimu hi. Ka sihleh ka sih ci-in va pai hi. Amah bangin eite in zong Pasian masak ding hi lo i hiam?


url: =CHIRSTMAS KHEMNA - Zomi Adventist Innkuan\n20thCentury tak ciang in news sung leh tangko na ( advertisement) te ah hong minthang mahmah ta hi. tua hun lai pawi in Pop music hong khang lai hi aa Christmas late ( Carlos) te zong Pop music tawh ki sata hi . tua te lak ah “ Jingle Bell” cih te pawl. TV sung ah drama in hong lut thei ta hi.21th C ciang in bel pilna khantoh na tawh ki zui in online te ah mi khat leh khat Christmas thupha ki pia ziahziah ta hi.\nPrev post A Telhak Laisiangtho\nNext post Babylon Mawhna 10te


url: =Samuel Nihna 10 | Siantongluan\nSamuel Nihna 10\nHih hun khit ciangin Ammon mite kumpipa si a, a tapa Hanun in ama tangin uk hi.\nTua ciangin David in, "Keima tungah a pa thuman takin hong gamtat bangin Nahash tapa Hanun tungah thuman takin ka gamta ding hi," a ci hi. Tua ahih ciangin David in a pa hangin amah a hehnem dingin a nasemte a sawl hi. David nasemte Ammon mite gamah va tung uh hi.\nAhih hangin Ammon mite uliante in a topa uh Hanun kiangah, "David in nangma kiangah hehnemte hong sawl manin na pa a pahtawi hi, ci-in ngaihsun na hi hiam? David in a nasemte khuapi sung a en ding, leh a lawnthal dingin hong sawl hilo ahi hiam?" a ci uh hi.\nTua ciangin Hanun in David nasemte manin a khamul uh alang ciat kiatkhiatsak a, a puan uh a laizang, a kawng ciangah atkhiat sakin amaute a sawlkhia hi.\nDavid kiangah tua thu a kigen ciangin amaute a dawn dingin amah in mi sawl hi. Bang hang hiam cih leh a mite nakpi takin maizum uh hi. Kumpipa in, "Na khamul uh a saukik mateng Jerikho-ah om un la, tua ciangin hong ciah un," a ci hi.\nAmmon mite in amaute David huat mi a suah khitna uh a muh uh ciangin, Ammon mite in mi sawlin Bethrehob-a Syria mite, Zobah-a Syria mite, khe galkap tul sawmnih, leh Maakah kumpipa mi tul khat tawh, leh Tob mite tul sawm leh tul nih a cial uh hi.\nDavid in tua thu a zak ciangin amah in Joab leh a thahat mihon khempeuh a sawl hi.\nTua ciangin Ammon mite hong kuankhia-in kulhkongpi lutna-ah galsim dingin panmun hong la uh hi. Zobah leh Rehob-a Syria mite, Tob mite, leh Maakah-te, gamlakah amau pawl ciatin om uh hi.\nJoab in a nung leh a mai-ah amah a sim dingin gal in a panna a muh ciangin, amah in Israel-te sung pan mi pawlkhat teelkhia a, Syria mite a do dingin a pangsak hi.\nAma mi a omlai teng a sanggampa Abishai ukna sungah koih a, Ammon mite langkhatah amaute a pangsak hi.\nTua ciangin amah in, "Syria mite kei-a dingin a hat luat leh kei nong huh ding hi. Ahih hangin Ammon mite nang-a dingin a hat luat leh kei hong pai-in nang kong huh ding hi.\nKihangsak in; i mite-a ding leh i Pasian khuapite-a dingin kipasalsak ni; Topa in hoih a sak bangin hong hih ta hen," a ci hi.\nTua ahih ciangin Joab leh amah tawh a om mite in Syria mite a do dingin naih uh a, ama mai-ah amaute tai uh hi.\nAmmon mite in Syria mite a tai a muh uh ciangin amaute zong Abishai mai-ah tai-in khuapi sungah lut uh hi. Tua ciangin Ammon mite a dona panin Joab ciahin Jerusalem-ah a tung hi.\nIsrael-te in amaute a zawhna thu Syria mite in a muh uh ciangin amau mahmah kikaikhawm uh hi.\nTua ciangin Hadadezer in mi sawlin Eufratis galkhata Syria mite samsak hi. Hadadezer galkapmangpa Shobak makai-in Helam-ah amaute tung uh hi.\nHih thu David kiangah a kigen ciangin amah in Israel-te khempeuh kaikhawm a, Jordan kantanin Helam tung uh hi. David a do dingin Syria mite in na pang uh a, amah tawh kido uh hi.\nIsrael-te mai-ah Syria mite tai uh hi. David in leeng za sagih a hawl Syria mite, leh sakol tung tuang mi tul sawmli thatin, amau galkapmangpa Shobak liamsak a, tua lai-ah amah a si hi.\nHadadezer nasem ahi kumpite khempeuh in Israel-te in amaute a zawhna thu a muh uh ciangin, amaute in Israel-te tawh kilemna bawl uh a, amaute khutnuai mi a suak uh hi. Tua ahih ciangin Ammon mite a huh lai ding uh Syria mite lau ta uh hi.


url: =Kawlzang kuam pan Zomite Aksi pi, Pu Kam Za Mung :: ZOMI DAILY\nposted on 7 April 2016 at 4:06 pm UTC+9:30 Lomkholna: Khuplianthang, News, Politics, Zomi\nDear Zomi u leh nau aw, Kawlgam Union Kumpi kitelna, panmun hawmna ong nei khin in panmun zong ong ki ap thei khin uh hi. A om lai State leh Region aa Kumpi panmun te damdam in ong kitel toto in ei tawh a kinai pen, leh Zogam losiah Zomi a tamna pen Sagaing Region in zong a kumpi ding,gam ong makaih ding ong tel khin ta hi. A kitel thak Thuzekpi ( Minister ) lak ah, Zomite ni dang pek aa kipan ong lamsang ahi Pu Kam Za Mung ong kihel ahih manin ih lungdam lua in ih cih ding bang kitheilo liang hi. Ama thu, a panmun, leh Sagaing Region ii thu tawm , kei at tantan ong hawmsawn nuam ing.\nPu Kam Za Mung (M.A, Philosophy) pen, Kale University pan Professor za tawh ( Head of Dept. for Philosophy ) kumpi nasep a khawlkhit ciangin gamvai lam ah ong lut in, 8th Nov 2015 Kawlgam kiteelpi ah NLD Party pan in kuanglui hi. Sagaing Region, Member of Parliament mun dingin, Kale( Kawlpi ) panin dem aa, gualzawhna ong ngah hi. Vangteh khua pan hi in ,a zi a ta tawh tu laitak Kawlpi ah teng uh hi.\nSagaing Region Government ah Minister munkhat ong ngah ahih manin nakpi takin ih lungdam in ih angtang lua mahmah hi. A panmun pen Minister of Agriculture, Livestock and Irrigation ( Lo khawhlam, Khawi leh Vulh lam leh Lokhawh tuilak,tui vaihawm na lam ii Thuzekpi ) dingin kikipsak ta hi. Sagaing Region ah MP 101 ( Mipi’ tel 75 leh galkap 25 ) lakpan Pu Kam Za Mung in panmun thupi 6 aom lak ah khat ong ngah ahih manin angtang phadiak hang.\nMipil misiam vive tampi kawmkal panin Pu Kam Za Mung’ pilna, nasep siamna te thei in ong muaksak mahmah uh hi cih pen ki lang mahmah hi. Ih theihsa mah bangin Sagaing Region pen Kawlte leh Shante tam in ei Zomite pen amau tawh tehna in tawmbek ki hi hi. Kawlpi leh Tamu kuam bekah Zomite kiteng zaw in tua munnih nangawn ah zong minam dang Kawlte tam zaw tham hi. A mimal buppi ii 4% ( Est; Zomi tulza nih ) (Data kician om lianlo ) zong kiphalo or pha mialmial thei ding hi.\nSagaing Region ( Kawlzang kuam ) ii ni suahna lam ah Madalay Region leh Shan State om hi. Leilu lamah Kachin State hi in, leitaw lamah Magwe Region om hi. Ni tumna lam ah India tawh kigamgi ( Tamu, Naga Self-Administerd Area) leh Zogam om hi.\nA gam zaina tul 36 sq.mile hi in, Kawlgam sunga om State leh Region 14 lakpan a zai nihna hi in, a khatna pen Shan State hi. Zogam sangin a zah 2.5 bangin zaizaw aa, Europe gam lam pan in bawhlung siamte gam ahi Portugal, Belgium gamte tawh a zaina kikim phial hi in, Asia pan in melhoih duangcingte gam South Korea tawh zong a zaina kikim phial hi. Mimal 5.325 million ( 2014 Census ) pha in, Kawlgam aa State leh Region 14 lakpan a tam ngana hi in, Zogam aa om Zomite sangin a zah 11 bangin mi tamzaw aa Kawlgam mi phazah ii 10% val deuh pha hi. Singapore gam aa mi phazah tawh kikim sitset phial hi. District 8 tak om in, Township 37 in kikhen hi.\nZogam leilu lamteng bang pen Sagaing Region pan a piang, buhtang, be tuamtuam, meh teh meh gah tuamtuam tungtawn in ki nungta hi cih theih phial hi in, leihoih leh lokawh na dingin ahoih mahmah Kale-Kabaw kuam leh Zo Gunpi ( Chindwin Gun ) kuam aom na mun hi. Be tuamtuam, buhtang alimci te bang pen gamdang dongah kipuak in kumpi in sum zonna sum ngahna lianpi khat zong hi lai hi. Namgim tui piang mahmah in, ngun leh kham zong tam mahmah hi. Ong kahthak ding kumpi in hoihtak ong zek nak leh khamkhop pikpeek ding om ding hi.\nKawlgam bup hita leh Sagaing Region aa dingin hita leh lokhawh, Khawi leh Vulh, tua aa dingin akisam Tuilakna, Bual ( Dam ) tawmtuam bawlna cihte pen Kawlgam’ khantohna dingin abulpi pente ahih manin Pu Kam Za Mung’ vaipuak pen lian mahmah leh hamsa mahmah ding hi. Mimal tam hetlo kawmkal panin Pasian in Zomite ong lamsangin namdang biakna dang tampi kawmkal pan in ong Tang khia ih Aksi pi, Zomite Aksi pi in a Zomi pihte, Sagaing Region aom mi khempeuh aa dingin a sep a bawlna ah gualzawh matutna a ngah nangin ih minam bup in ihih theihna pan in panpih ciat dih ni. Hih bangin dinmun, panmun thupi te tangthu bek ah ih zakzak ngei bek hi in, tu in ahih leh thuman na leh cihtakna anusia lo, Zomite, Pasian ong lamsang kik taktak ta hi.\nPu Kam Za Mung leh 2016 kum teelcing Zomi Makai khempeuh ih biak Pasian in ong makaih hen la, Pasian leh a minam a lamsang makaite hong hih nangun ei a mipihte khempeuh in zong ih septheihna khempeuh tawh mapang pihciat ni. Lungdam, Khup Lian Thang\nPrevious: Malaysia ah Taxi khat puakkham, asi omlo\nNext: Zingciang thongkia mi 4000 val ki khahkhiading\nKipak in angtang mahmah hang ei. Eimi apil a siamte Topa in i gam leh i mi aading in lawhcing takin amunmun ah hong zang semsem tahen!


url: =Huaihamna in hongpiak supna @ Kumpi Midas :: ZOMI DAILY\nposted on 31 May 2018 at 8:40 pm Lomkholna: Article, Dongmung\nNidang lai pekpek in Greek gam ah a hau mahmah le a lian mahmah Midas kici kumpi khat om hi. Amah pen huaihamna le lungkimna a nei theilo, kham (gold/suai) a pakta ngiat, a deih ngiat kumpi khat ahi hi. Amah pen kumpi ahihna tawh kizui-in hau mahmah a, innmun golam, neih le lam kicing mahmah a nei mi khat ahi hi. A inn sungah zong kham le ngun tampi a nei, a khol zihziah khat ahi hi. Tuate banah a ithuai mahmah tanu khat zong a nei hi.\nAma neihsate in amah lungkimsak theilo a, kham (gold/suai) deih behbeh mai hi. Huaiham behbeh lai hi.\nZan khat a kham (gold/suai) kholna ah lut in enen mai-a, lungkim zo kisa nai mahmah lo hi. Tualaitak in mi khat (vantung mi a bang) a kiangah hong ding a,\n“Kumpi Midas aw, na lungkim hiam? Na neihsa zong kicing mahmah ta ahih manin bangmah kisam nawn kei niteh maw,” a va ci hi.\nAma’n, “Ka lungkim nailo hi,” ci-in a dawng hi. “Bang hong hihsak thei ding ka hi hiam,” ci-in a dot kik ciangin,\nKumpipa in, “Ka khut-a ka khoih/lawn khak peuhpeuh kham (gold/suai) hong suaksak in,” a ci hi.\nTua ciangin mipa in, “Na takpi ahi hiam,” ci-in a dot ciangin ,”Ka takpi ahi hi. Tua bangin hong piangleh ka lungkim in ka lung nuam ta ding hi,” ci-in a dawng hi.\nMipa in, “Na deihna bangin hong piang tahen,” a ci hi.\nTua bang tawh zan a ihmu hi. Hong khanlawh ciangin zan nitak a, a kihona uh phawk kawmsa in, a lupna a koih/lawn leh kham (gold/suai) a suak pah hi. Tua ciangin nuam mahmah a, a maitai seusau pah hi. Lamdang zong sa in nuam zong nuam mahmah hi. A lungkim ding le a lungnuam mahmah ding a kisa hi…\nA den ciangin a gilkial ahih manin an ne ding a kithawi hi. Sikkeu a let leh kham (gold/suai) a suak hi. Moh ne dingin a lak leh kham (gold/suai) a suak hi. Tui dawn dingin tui hai a lak leh kham (gold/suai) a suak hi. A lawn a khoih khempeuh kham (gold/suai) a suak hi. Lungmang kisa lua in, a annek sabuai ah a khut a ngak suk leh annek sabuai zong kham (gold/kham) a suak hi.\nA huaihamna, a neihzah tawh a lungkim theihlohna in ama ading haksatna a pian’sak lam a theih ciangin, kisik kik le na sa lua in a kap hi.\nA pa kahna awging a zak ciangin a tanu zong a pa kiangah hong pai a, “Pa aw, bang lunggimna le khasiatna nei na hiam,” ci-in a va dong hi.\nA pa in kapkawm sa in a tanu a kawi leh a tanu zong kham (gold/suai) milim a suakziau hi.\nTua ciangin nakpi in kiko a, tua bangin a lawn khempeuh a piang dingin thu a piapa (mipa/vantung mi a bang) a sam hi.\nNakpi takin, “Hehpihna tawh hong huh in, ka neihsateng tawh ka lungkim thei ta ding hi. Tu-in ka huaihamna le ka lungkim theihlohna hangin ka nuntakna ah ka it ka ngaih, ka deih ka pahtakteng a sumh ding ka hita hi. Hong huh tapeuh in,” ci-in a kiko hi.\nTua ciangin mipa(vantung mi a bang) hong kilang kik a, “Kumpipa aw, bang hong hihsak ding ka hihiam,” a ci hi.\n>Kumpipa in, “Ka khialhna a lian lua hi. Ka kisik mahmah hi. Hehpihna tawh ka tanu hong nungta sak kik, a ngei hong bang kik sak inla, ka khut zong a ngei hong bangsak kik ta in,” ci-in a thuum hi.\nTua ciangin mipa (vantung mi a bang) in, “Kumpipa aw, mihing nuntakna sungah huaihamna le lungkim theihlohna siatna tampi hong piak banah supna tampi hong piak theihzia tel ta na hih manin tu-a kipan lungkimna tawh nungta ta in. Na lunggulhna om bangin kong sepsak kik ding hi,” ci-in kumpipa tanu damsak kik a, kumpi khut zong a ngei bangin a koihsak kik hi…\nI nuntakna ah eimau khom tekin neih le lam i neihte tungah lungkim theileng lungnopna i ngah ding hi.\nHuaihamna le lungkim theihlohna in ei ading supna hong piangsak in dahna hong guan thei hi.\nTuni a na neihteng tawh lungkim thei inla, thupha hong pia Pasian tungah lungdam ko in…\nNote: Manglai tawh a tangthu kicing a sim nuamte adingin Google ah King Midas’ Golden Touch cih tawh zong lecin na mu thei ding hi. Hih taangthu tungtawn in i nuntakna ah kipuahphatna i neih theih ding lunggulhna tawh deihkaih kawmin kong teisawn ahi hi.\nPrevious: India ah Ferris Wheel tutna kilawnkhia in numeino khat aphual ah sipah, mi 6 liam\nNext: Malaysia gamsung ah June 30 khitzawh gamdangmi te Rehiring Programme beitading


url: =Tuni Pasian Kammal (December 31, 2018) :: ZOMI DAILY\nTuni Pasian Kammal (December 31, 2018)\nposted on 1 January 2019 at 12:30 am UTC+8 Lomkholna: Biakna, Kammal, News\n“Ahi hangin TOPA sungah lametna a neite a tha uh thaksuah kik ding hi. Muvanlai kha bang tawh lengto ding uh hi; tai ding uha, gim lo ding uh hi, lampai ding uha, a bah kei ding uh hi” (Isaiah 40:31, DLM).\n1) Topa sungah lametna a neite “Thaksuah kik ding” ci hi. Thaksuah kik ding cih ciangin a lui om ding cihna hi-a tua panin thaksuah ding cihna ahi hi. Nuntakna lui a hoihlote lungkiatna-in neilo-in thaksuah theihnate ahi hi cih zawk ding ahi hi.\n2) “Muvanlai kha bang tawh lengto” ding ci hi. Topa sungah i om ciangin lampai a nopna vive hi ding cih hilo zaw-a lamto mahmah a sang lamah hita leh lengto zo ding cihna ahi hi.\n3) Topa sunga a omte tai ding ahi zongin gimlo ding, lampai ding ahi zongin gimlo ding cih ahi hi. Topa sungah i om ciangin tai veve ding, lampai veve ding kisama ahi zongin ama Kha tha hangin tuate tungah gualzawhna ngah ding cihna ahi hi.\nPrevious: Phalbi tunma in hong pai in ~ Zam Khat Kham


url: =KHA THUM SUNG AMERICA AH.(5 May –29 July 2015) - Rev. Dr. J.M. Ngul Khan Pau - Laibu Saal\nHome > Thuluui/Articles > KHA THUM SUNG AMERICA AH.(5 May –29 July 2015) - Rev. Dr. J.M. Ngul Khan Pau\nKHA THUM SUNG AMERICA AH.(5 May –29 July 2015) - Rev. Dr. J.M. Ngul Khan Pau\nKHA THUM SUNG AMERICA AH\n(5 May –29 July 2015)\nBy Rev. Dr. J.M. Ngul Khan Pau\nTukum tuuk sungin America ah ka zi Dimnu leh ka tapa uh a u-zaw Daniel Gin Sian Mung tawh ka zin uh a, 5 May 2015 niin Denver vanlengtualah ka tapa neu-zaw Toshi Thang Lian Mang leh lawmte'n hong na dawn uh hi. America a ka zinpi uh Thawn leh Liannute' innah tung suak ung. Amau ka zin simun lupna hong awnin a nuam theithei dingin hong vaihawmsak uh hi. Ko innkuan kimuhkhop loh zawh kum guk pha zo a, kum guk sungin ka khatvei kimuh khopna uh hi a, manglam tawh kibang hi.\nMay 9 ni-in Toshi Thang Lian Mang in Bachelor of Art in Music a zawh ni hong tung petpet a, Colorado Christian University adingin Convocation progam a 100-veina hi. Hih lungdam ni ah ko tawh hong lungdampih dingin ka zinpipa uh Thawn leh a tapa Thang Sian Khai, Denver Zomi Community Church tangin Sia Sangpite tawh ka kithuah thei uh hi.\nThugenna biakinnte:Topa hong hehpihna leh makaite deihsakna tawh Zomite omna mun tuamtuam khua tuamtuam ah thugenna hunk a zang thei a, ka lungdam mahmah hi. Tuate in: Denver ZCC; Myanmar Abundant Life Church, Pasadena; Zomi Community Church, Lincoln, Nebraska;Zomi American Church, Kansas City; Zomi Mission Church, Baltimore; Siyin Burmese Mission Church, Frederick; Evangelical Baptist Church, Baltimore;Zomi Community Church, Columbus; Myanmar Zomi Baptist Church, Tulsa; Zomi Christian Ministers' Conference, Christ's Church, Tulsa; Zomi Pawlpi thum kigawm Fort Worth; Zomi Community Church, Fort Lauderdale; Chicago Zomi Community Church ahi hi.\nUS Dialkhai leh agam lim.\nLUNGSIM HONG LAWNGDIAKTE\nTutung khualzinna panin ka tuah khak leh ka muh khakte tungtawna ka lungsim hong lawngdiakte a banban in kong gen nuam hi.\n1. Crusade panin Cialpi lehGupna Thugenna:\nTuhun ciangin "crusade"cih kammal kizang nawn lo hi. Ahang pen hih kammal tuhun ciangin Muslimte'n zadah mahmah uh hi. Kum 1095 panin 1291 sung Khristian galkapte'n Jerusalem leh Gam Siangtho lakkik nadingin giatvei tak na do uh hi. Muslimte khut panin a kilakkik tak ciangin Jerusalem khuapi sungah sisan hawktui bangin luang hi. Hih kammal in a beisa hun a Pasian min tawh khutkhelhna leh hiamgamna hong phawksak tawntung hi. Tua hangin tuhun Khristian kipawlna in hih kammal zang nawnlo uh hi. A gentehna in Campus Crusade for Christ leh Every Home Crusade cihte'n amau pawl min uh zong khek khin uh hi. Tuhun Muslim hiamgam leh ngongtatte'n Khristiante tungah crusade hun lai nong bawlsiatna uh thukkikna ci-in galbawlin sihna tampi in na thuak uh hi.\nAhi zongin Zomi sungah hih kammal i zangzang lai uh hi. Khristian kipawlna leh Pawlpite'n zat dingin kilawm a sak nawn loh uh ahih manin en zong zang nawn kei leng hoih kasa hi. Nidang in "Evangelistic Campaign" cih zong zattangzang in kinei a, campaign cih kammal zong galkap galdona ahih manin tuhun ciangin kizang mengmeng nawn lo hi. Khalam galdona icih hangin a za mite'n khalam thu tawh na za loin leitung thu tawh na melhkhawm in tangthu ah Pasian min paulamin kithahna galdona phawkna in na zang thei uh hi. Tua ahih manin Zokam tawh i zat Cialpi leh Gupna Thugenna cih bangin zang thei leng a hoihzaw tam cih ngaihsutna pulak in kong hawm nuam hi.\n2. Innkuan Sung Buaina:\nGamthak i tun tawh kitonin innsung buaina hong tam mahmah hi. Zogamah i om lai-in a buailo i hih loh hangin tuhun ciangin nupa kikhen, kiho nawn lo hong tam semsem hi. Gamthak ah nuntakzia na kilamdang mahmah ahih manin innsung kizopna leh nupa kikal thu zong na tuam hi. Adiak in America gam bangah pilna leh hauhna tawh nungta mite'n amau leh amau a kivak zo lo ding mi om lo ahih manin numei hi-in pasal hileh 'nang nong huh loh hangin kei kivak zo leling' cih lungsim tawh gamtang baih pahpah uh hi. Tua lungputzia in Zomi sung zong hong lawhkhin zo a, 'kilawm kei','nu leh pate zahtakna beek tawh','i tate hehpihhuai' cih nate hong tawm mahmah khin zo a, 'kei nopsakna', 'kei ut bangin ka om theih ding' cih lunggulhna in innsung leh mimal nuntakna ah mialna hong tunzo hi. Southern Baptist Theological Seminary ah Family Counseling thu tawh Ph.D. a sinlai Khamkhanchin Ngaihte kiangah America gam nupa kal buaina nang bang ci-in na mu hiam cih ka dot leh, "My feeling," "my right," and "my privacy or space" cih bang lian lua hiding hi hong ci hi. Mikangte mizia mah tawh kibangin tuhun ciangin "kei deihzia, kei duhzia" cih ahi zongin, tua bang lungsim tawh nuntakna hong lianlua mahmah khin zo, "nang deihzia, nang lunglut lam" cih tawm mahmah khin zo hi.\nTutung a ka thuzak khat uh pen America gam tax return file zawh ciang kumpi in huhna sum hong piak tawh kisaiin nupa sungah buaina hong tam mahmah hih tuak hi. Nu leh pate' ki-awlmawh ciat a, sunghte leh tekte piak loh leh piak hamtang bang hong om ciangin nupa kikalah kitheihsiam lohna hong lian mahmah hi. Gamthak tungte adingin huh ding tam mahmah ding hi, ahi zongin sum vai pen kihokhawmin i kitotpih leh zong kitotna in i zang zongin a simthamin pia sim cih bang om kei leh deihhuai hi. Nupi khat in ka pasal in kei nu leh pa sum khak ding hong phal het lo hi. Kei zong a simthamin khak ding cih bang ka ngaihsut hun tam mahmah khin zo hi, bang cih ding ka hiam hong ci hi. Nupa khat in amau zatzia a genna ah nu leh pate sum khak zah kikimsak denin damlohna thu a om ciangin tua a damlote tua kha ading khak uh hi. Zomi papite'n zong i zite ei a hikhin zo ei, ei thuthu hita ei cih bawlloin amau zong amau pianna nu leh pa awlmawh lua sam ahih manin a tawntungin ahih theihloh hangin huh theih bangbangin huh khawm dingin hanciam huai hi.\n3. Manna Maw Ahih Keileh Kumpi Huhna:\nAmerica kumpi in refugee min tawh hong tungte huhna in food-stamp na pia hi. Tua tawh nek leh tak kicingtakin ngah uh hi. Innkuan tam leh tawm tawh kizuiin a sum tam in tawm hi. Food stamp pen ei lam thugen pawlkhat in kilungdampih lua ahih manin manna cih min kivawhsak kha hi. A khawnkhongin kingah ahih manin ei lam panin ngaihsun leng manna cih ding tawh kituak mah hi. Ahi zongin tua food stamp hong kipiakna sum pen America a teeng khinsa mite'n siah (tax) ginatakin a piak manun kumpi sum kikhol ahi hi. Tua lam panin en ding hileng mite' khua-ul suahna ne i hih lam phawkhuai mahmah kasa hi. Tua bangin kumpi tungah siahpiak ding thumantakin na pia tangtang uh a, tuate panin kumpi in mi cimawhte huhnading sum na nei hi.\nZomite zong mi gina ihih leh hih loh kumpi tungah tax mah a manman a piak leh piak loh tawh kisai mahmah ding hi. Mite khua-ul panin sum kingah i nek ciang bekin thupha ngah kisa hiloin ei zong midangte a huhzo hi leng thupha ngah minam i hi uh hi. Mite sepsa lampi, tui leh inn leh lote sungah i ten theih pen Pasian hong angvanna leh hehpihna hi. Tua innte sung panin midangte huh thei dingin i minam i khantoh uh ciangin thupha ngah kihi ding a, food stamp khawng i buapih loh hun peuhpeuh pen eima khe tawh a ding minam i hi ding hi. Tua hun ciangin ei zong khutdawh, puuktaw minam hinawn loin midangte tungah thupha bawl kihi ding hi.\nFood stamp pakta lua in nasep gina nangawn zong zong ngam lo bang om; banghang hiam cih leh khasum hoih pian leh food stamp kingah nawn lo ding lauhna nei ki-om cih ka zak ciangin dahhuai, maizumhuai kasa hi. Bang hang hiam cih leh Vietnam gal 1960-1973 hunsungin America tawh a kipawl mite' refugee in America gam na tung uh hi. Amau zong ei mah bangin siamna tawh na tung lo uh a, amau puansilh bek mah tawh na tung uh hi. Eimah bangin food stamp tawh na kivak uh a, kum thum panin kum nga sungin food stamp nusia in amau leh amau kivak minam in kiciamteh hi. Tuni in annsai, company, doctor, nurses, leh kumpi nasep thupi sem uh a, president Ronald Reagan in a thugenna khat ah, exemplary Asian group ci-in na minvawh ngei hi.\nUS ah mivomte Spanish kumpite'n sila dingin a lutpih uh 1526 kum hi a, tu in kum 500 cing khin zo hi. Kum 500 sung khawng ding a om khit uh hangin food stamp mah a thupi bawl minam in kiciamteh hi. Nasep, pilna zong loin kumpi huhna a baih nono bek lamen in om uh hi. Mivom numeite in pasal tuamtuam panin ta li leh nga bang nei-in kumpi tungah tua a tate min tawh huhna siau uh a, innsap ding, nek leh tak a kipan huhna tua bangin na ne uh hi. Ei zong kum sawmnga khit ciang nangawn in food stamp ne i om khak ding ka deih kei hi; tua bang ihih khak leh dahhuai mahmah ding hi.\n4. La Lamah Khangto Hang Ahih Hang Thu Lamah Kibah:\nLasa siam leh phuak siam i minam tawh kituak in Topa Pasian in hong pia hi. Laphuak cih zong Kha Siangtho in hong piak a kiphuak leh mimal lunglutna tawh kiphuakte kibang vet lo hi. Zomi Idol 2015 Tulsa a om pen thupi mahmah a, namdangte mai-ah zumpihhuai het lo hi. La lamah thupha i ngah bangin a thu lamah khangto leng cih deihhuai kasa hi. La tawh i gennopte kigen thei ahih hangin a thu in zong ciamtehna kikupna a om kisam hi. Thu lamah i khantoh nadingin doctorate ngahte kimuh khopna bang om thei leh a thu lam zong i pibawl kisam kasa mahmah hi. Sia Tuamung in Zogam panin i mite hong pemsan leh zinkhiate a muh ciangin "Tunnu Zogam" la a phuah bangin thu lamah zong i gamsung haksatna a kipan gam thumna in tun thu bang laibu a kigelh tampi i neih hun kasa hi.\nGentehna in Malaysia lam zui in gam thumna tungte a kipan Delhi, Thailand, Guam cih ahi zongin gam thumna i tunzia haksatna, patauhna leh lungdamna ciamtehna i neih kei leh i theih loh kalin mangngilh hong tam mahmah ding hi. Zomi Exodus tawh kisai kiciamtehna a om kei leh penglam tangthu gen a i gen ding thu hong hih ding dahhuai hi. I haksatna, i thuakna leh hanciam nate ciamteh dingin deihhuai mahmah thute ahihi. Pilna leh hauhna hang hi peuh mah loin gam thumna dong itun uh nidang ciangin khang thumnate bangin tangthu in a gengen ding uh lai tawh kikhum om hamtang leh deihhuai ka sa hi.\nMikangte'n Zogam hong tun uh leh a nasepnate uh lai tawh a gelh manun tuni dongin i tangthu i gelh ding ciangin amau gelhsa mah i neihsun kiciamtehna hi. Tuhun ciangin laipilna ngah hizah om buang i hih leh bang hangin ei tawh kisai thute kinbawl lo ihi hiam cih ka ngaihsun thei zel hi. Greek mite in leitung buppi pilna thu tawh na zeel uh hi. Tua pilna pen kikupna panin hong piang thute hi a, na ngaihsut theih leh zong piang thei ding hi cih tawh hong kipan hi. Leitungbup democracy ki-ukna zong hih bangin thu kikupna panin hong piang hi.Kigensiat leh kitot sangin thu hoih khantohna lam i genkhop tam mahmah leh khantohna a manawh ihi ding hi.\nHun ka ngah ciangin gelh dinga ka hawi thulu pawlkhat penKhantohna leh kiamsukna, Pawlpi sung buaina, Khang nihna laipil, Mikangte' tung pan a hoih sin ni, leh Pasian thugen a zinte ading, cihte hi. Topa Pasian in a sim mimal kim thupha hong pia hen.\nItem Reviewed: KHA THUM SUNG AMERICA AH.(5 May –29 July 2015) - Rev. Dr. J.M. Ngul Khan Pau Description: Rating: 5 Reviewed By: Cinpu Zomi


url: =Malaysia, Klang Valley sungah zu atuh adawnkha mi 19 sikhin, tampi zato tung :: ZOMI DAILY\nposted on 19 September 2018 at 6:02 pm Lomkholna: Malaysia, News, Sawltak, World\nMalaysia, Klang Valley kuamsung ah Beer leh Liquor atuh akibawltawm adawnkha lakpan mi 19 te’n sihlawh khinta cih theSun pan kiza hi. Tua mihing nuntakna asusia, mihing sihnadong apiangsak Beer leh Zu atuh azuakkhia pen Klang Valley huamsung aom Townships tuamtuam pan kici a, Monday ni akipan buaina akipan cihi.\nZanni nitaklam 5pm hunciangciang Beer leh Zu atuh adawnkha gamdangmi Foreigners akigawm in mi 51 bang zato tunlawhkhin uhhi. Tua gu akikhel zutuh adawnkha tepen Sungei Buloh, Gombak, Ampang, Kajang, Banting, Klang, Shah Alam vengsung aom Hospital tuamtuam ah kipuak kawikawi uhhi.\nTuabangin zutuh adawnkha te lakah pawlkhat pen gimmahmah, huaisia mahmah uh ahih manin, zutuh dawnkhakna hangin misi pen ki behlap totothei khading cisawnsawn hi.\nSungei Buloh Hospital ah cina tamkipuak penpen a, amau kiangah akipuak bekbek mi 22 bang phakhin hi.\nZutuh adawnkha te lakpan asi te lakah Batang Berjuntal pan Security Guard asemkhat, Nepalis gammi 4, Indian gammi khatleh Bangladesh gammi khatzong kihel uhhi. Zato alupsan laitak te lakah Myanmar gammi, Nepalis gammi, Bangladeshi gammi leh Malaysian gammi tezong kihel uhhi.\nHih zutuh adawnkhial te lakah amasa penpen zutuh dawnkhapa pen Sungei Buloh Hospital ah kipuak masa hi. Monday nitaklam 7pm hunpawl in zatui Treatment kibawlding in akipuak ahihi.\nTua buaina hangin Police te’nzong tua zutuh te koipan kibawl in, koibangin ki hawmkhia hiam cihpen kanpah uhhi. Zuthawl tepen athawl tungah Label laisuan akician omlo a, Malaysia gamsung Sole Supplier khatin ahawmkhiat, tuapanin zusai Liquor Shop te’n azuaksawn uh kici hi.\nLabel laisuan akician omlo ahih manin tua zu tepen aki bawlkhiatna akician in kitheilo, Label tungah kigelhlo hi.\nHihvai tawh kisai in palik thunei ahi Selangor police chief Commissioner Datuk Mazlan Mansor in agenkhiatna ah asi tepen zu sungah gu akihel dawnkha ahih manin asi cipen kician mahmah ci a, ahi zongin Hospital panin zudawnkha in asi te asihna taktak Postmortem kibawlsak veve cihi.\nTua misi te asihlawhna adawnkhak uh Liquor leh Beer tepen Mandalay Whiskey, Grand Royal Whiskey leh King Fisher Beer cihbangin Label akituangsak te hi ci’n Investigors te’n genkhia uhhi. Tuabangin zu atuh abawl, aki zuakna munte kumpi thunei te’n alimkansan mahmah laitak uh ahihi. Tuabangin zu atuh abawlkhia leh azuakte pen gamdangmi vive kici sawnsawn hi.\nMore: Zukhamsa in mawtawhawl khatin mi taihkha in taisanziau, ataihkhak pen azi leh atapa nahi sawnsawn\nMalaysia vengpawlkhat aom Zomi te zuhuansa adawndawn pawlkhat tezong adammello om cihkhawng kiza hiauhiau ngei himahleh, hihbangliang in atuahsia gawp kizanai samlo hi. Ahi zongin zu limlim pen ahoihloh banah zu atuh tepen cidamna susiabaih phadiak in asihlahpah lianlianzong omthei hi. Sawltak #zomidaily\nPrevious: Lai tam sim pilna hi ~ T. Sawm Lian\nNext: Thawn Kham’ thusim ~ Pu Thangboi


url: =KHANGNO HUN A THUPITNA. Agelh ~ Rev. Dr. Kam Khaw Thang - Laibu Saal\nHome > Thuluui/Articles > KHANGNO HUN A THUPITNA. Agelh ~ Rev. Dr. Kam Khaw Thang\nKHANGNO HUN A THUPITNA. Agelh ~ Rev. Dr. Kam Khaw Thang\nKHANGNO HUN A THUPITNA\nAgelh ~ Rev. Dr. Kam Khaw Thang\nLai Siangtho : Timoti Masa 4:12 “Khangno lai na hihna thu hangin mite’ simmawh dingin om kei inla, kampauna, gamtatna, itna, upna, le sianthona ah thu-um mite’ etteh dingin na om in.”\nEi Khristiante in Nute’ Ni, Pate’ Ni cih kum simin i nei a, a hong kipatzia a tangthu zong a om thei ahi hi. Ahi zongin Leitung bup Tuiphum Khangno Thungetna cih pen akipatlam ka thei kei a, a kipatna a tangthu zong ka thei tuan kei hi.\nAhi zongin tu hun laitakin i khangno pawlkhatte’ omzia ka muh ciangin khangno tawh kisai-in nakpi tak ngaihsutna i neih ding kisam hi, ci-in ngaihsutna ka nei hi. Tu laitak-a khangnote pen mailamah i makai dingte ahih manin khangno gina hong hi kei leh uh i mailam makaite zong a gina lo ding hong hi mawk hi.\nMihing khan khat sungah dawl li bang om thei hi.\n1. Naupan lai hun: Naupang laite pen a mailam ding uh makaihna khempeuh nu le pate’ khut sungah om hi. Ngaihsut tawm siamna nei lo uh ahih manin nu le pate in makaih siam peuh leh thu a mang thei uh ahi hi.\n2. Khangno lai hun: Khangnote pen thu a ngaihsun tawm thei tate ahi uh hi. Khantawn nuntakzia ding pen hih hun sungtengin a bul a kiphut ahih manin a thupipen hun hi, ci lehang kikhial lo ding hi.\n3. Khangham hih hun: A ngaihsutna a kip khinte hi a, a khangno lai-a a bul a patkhiat bangin a nungtate hi ta hi.\n4. Piteek puteek hih hun: Pumpi tha hat nawnloin a limin a nungta liamliam lelte hita a, amau a en ding khangnote le khanghamte mi hoih ahih leh a teekte a hampha hi a, mi hoih ahih kei leh a teekte mi hehpihhuai mahmah ahi hi. Tuni pen leitung bup Tuiphum Khangno Thungetna Ni ahih mah bangin khangno lai hun a thupina ngaihsun ni.\nI. Khangno Hun A Thupitna\nNuntakna sungah hun khempeuh a thupi ahi zongin khangno hun pen mailam thu dong a kikhensatna hun ahih manin nuntak hun sungah a thupipen hun ahi hi.\n1) Pilna le siamna zon hun ahi hi. Na khempeuh in hun a nei ciat hi a, a hun lai-in thu i phawk ding kisam hi.\n(i) Khangham khit ciangin pilna le siamna bangmah kibehlap zo nawnlo hi. Khangno lai-a pilna le siamna ngah teng bek a kizang hi lel hi. Khangham khit ciangin pilna le siamna a kisinte zong kip loin maimang pahpah hi.\n(ii) Khangno lai-a kingah pilna le siamnate pen kip paisuak a, khang tawntung adingin man nei hi. Tua ahih manin hih hun sungin pilna le siamna tampi ngah ding kisam hi.\n2) Khantawn-a pianzia ding khangno hun lai-in a kikhensat ahi hi. Tua ahih manin khangno hun a thupipen ahi hi.\n(i) Mihing manphatna pen ganhingte bangin a tuk kiteh, a ki sauna kibulphuh, a tawi phazah a kibulphuh hi lo hi. Mihing pen sa nek ding nam hi lo ahih manin pumpi golna le tawi tampi phakna a thupipen hi lo hi.\n(ii) Mihing manphatna pen na manpha bangzah semkhia thei hiam cih tawh a ki-en hi a, na manpha sep theih nading pilna le siamna pen khangno hun lai-in a kingah thei ahi hi.\n(iii) Khangno hun lai-in na manpha sep theih nading pilna le siamna a ngahte a khantawnin mi gina hi a, khangno hun manpha a mawk valsakte a khantawnin mi gina lo a suak ahi hi.\n3) Khangno hun pen lungsim le pumpi a thahat mahmah hun laitak ahih manin mi gina suah theih nading pilna le siamna ngah zawh nading hun hoih ahi hi. Tua mah bangin tua hun hoih a sialamin kizangkha leh siatna lianpi piangsakin innkuan bup le behlephung bup tungah lungkhamna le maizumna a tun thei ahi hi. Tua ahih manin i hun hoih a manpha lamin i zat theih nading hanciam ding thupi hi.\nII. Khangnote Mi Thupi A Suah Theih Nading Nu le Pate In Tavuan Nei\n1) Khangnote in pilna a ngah nading nu le pate in hanciampih ding kisam hi. Pilna sin nadingin hun le sum tampi bei ahih manin nu le pate in a hanciampih kei leh hi zo lo hi.\n2) Khangnote in sanga sin pilna bek hi loin siamna a tuamtuam a sin theih nading lampi zong nu le pate in zonpihin lamlah ding kisam hi. Sanga laisin pilna bek a kicing hi lo hi.\nIII. Khangnote Mi Thupi A Suah Theih Nading\nAmau Mahmah Tungah Tavuan Om\n1) Nu le pate’ deihsakna le vaihawmna bek tawh tangtung thei lo hi.\n2) Khangnote mahmah in lawpna, thanopna, le deihna lungsim a neih ding kisam hi. Khangnote in hanciam nopna lungsim a neih kei uh leh nu le pate’ hanciamnate a mawkna suak lel hi.\n3) Khangnote in tua bang lungsim a neih theih nadingun thungetna le Pasian tungah ki-apna kisam hi. Amau mah a hanciam tawm kei uh leh bangmah tangtung thei lo hi.\n4) A hun hoih neih lai-un hoih takin a zat theih kei uh leh a khangham uh ciangin a kisik ding lamtak uh a theihkholh theih ding uh thupi hi. A theikhol thei lote mihai ahi hi. A khangham uh ciangin mi gina lo a suah uh leh amau’ khialhna ahi hi.\nIV. Khangnote’ Omzia Ding\n1) Khangnote a hun uh awngthawl loin bang khat peuh semin a manlah den ding uh thupi hi. Sep ding thei loin, “Cim ing,” a cite pen a zumhuai mahmah ahi hi. Bangmah sem loin tu mawkmawk, vak mawkmawk cih pen mi batlohna ahi hi. Sep ding thei loin a awngthawl mite pen mi sia suak tawntung hi.\n2) A manlah theih nadingun siamna tuamtuam a sin ding uh kisam hi. Na tampi sem thei lehang omkhong cih om thei lo hi. A omkhongte pen na tampi sem thei lote ahih manin a zumhuai mahmah ahi hi.\n3) Mihingte pen a tang om ding hi loin lawmlegual tawh a kikhawl dingte ahih manin khangnote pen a khangualte tawh kiho thei, kikhawl thei-in, a kimawl khawm, na a sem khawm dingte ahih lam a phawkhuai thu ahi hi.\n4) A kuamah peuh biakna a kinei ciat ahih manin khangnote pen amau’ kihel theihna peuhpeuh ah kihelin a hun le a thatang a pia dingte ahi uh hi.\n5) Hun awngthawl om het loin manlah denna pen thatang beina le supna hi loin thahat semsemna le mi gina hihna a kilatna hi zaw hi. I paunak ah, “Thatang ciahkik,” kici hi. I thatang i zat manin i hatna a bei hi lo hi. Omkhongna pen thahatna kholna nam hi lo hi. Sep ding thei loin a om mawkmawkte pen mi gina lo hi zaw hi.\nPaul in Timoti a vaikhakna ah a gen bangin mite’ simmawh dingin om loin, kampauna, gamtatna, itna, le sianthona ah mite etteh tham dingin i nuntak theih ding a thupi ahi hi.\nTua mah bangin i om theih nading pen ama thu-in hong piangtawm ding hi loa, mi gina hih nopna lungsim nei-in i hanciam ding kisam hi. I hanciam nak leh Pasian in hong huhin mi gina suak thei dingte vive ihihna phawk ciat ni.\nNu le pate in i ta khangnote mi gina suah theih nadingin pilna le siamna a neih theih nading uh i hanciampih hiam?\nEi khangnote zong mi gina suak nuamin a hanciam takpi mah ihi hiam? Ei mahmah ki-en pha ciat ni.\nInnkuan sung, behlephung sung, le pawlpi a min daisakte hi loin a minthangsakte ihih nadingin thu ngenin i lungsim i pumpi kiap pha ciat ni.\n- (Rev Dr Kam Khaw Thang’ gelh, Khristian Lamlak Thu Laigil, Kalaymyo: ZCLS, 2006, Pp. 173-176 pan hi a, ZCLS phalna tawh a kiteisawn hi.)\n- Khangno Lamhilh’ laibu.\nItem Reviewed: KHANGNO HUN A THUPITNA. Agelh ~ Rev. Dr. Kam Khaw Thang Description: Rating: 5 Reviewed By: Cinpu Zomi


url: =Penang ah mawtaw kongkhak asatsakgawppa RM5000 ki liausak, kha 6 thong kiading :: ZOMI DAILY\nposted on 9 May 2018 at 12:32 am Lomkholna: Malaysia, News, Sawltak, World\nUpdate: Malaysia, Penang State sungah abeisa April khasung in Motorcycle hawl pasal khatin nupi naupaai khat ii a mawtawhawl pen satsakgawp hi. Tuabangin a ngongtatna hangin tua Motorcyclist papen liausum RM5000 aki liausak banah thongzong kha 6 sung ki kiasakding cih theStar pan kiza hi. Gitloh ngongtatna pen dik hetlo, met hetlo hi. Tuaban ah agitloh a ngongtat tezong mawkkoih hetloding thupi hi. Thu kibawllo, daan kipialo in aki mawkkoihleh tuate ii agamtatna pen tha apiapia tawh kibang zawsop hi. Sawltak #zomidaily\nVideo: The motorcyclist who smashed the windscreen of a car driven by a pregnant lady last month was fined RM5,000 in default of six months jail at a magistrate’s court in Penang on Tuesday.\nPrevious: Malaysia palik mi 4 te’n damiah taihin RM20,000 laksak ahih manin ki mankikpah\nNext: Malaysia Prime Minister in makai angahkikleh hamphatna nam 3 piading ci


url: =Steps to Christ Archives - Zomi Adventist Innkuan\nChrist Kiang Zuatna (PDF)\nChrist Kiang Zuatna pen Pr. Langh Sawm Mang in hong hong teikhiatn sak hi. Tu a ih zat Version pen Sm Zen Khan NIng, Sia Gin Sian Mung leh Sia Tual Suan Mungte in hong puahphatsak uh ahi hi.\nSC 10: Pasian Theihtelna\nEite’ kiangah Amah hong kihil theihna ding le, amah tawh eite ih kikholh theihna dingin, lam tampi tak Pasian in zong hi. Nate in zong tatsat lo-in ih lungsim ah thu hong gen hi. A kihong lungtang in, Pasian’ khutma pan a hong kilang Ama hong itna le vangliatnate phawk ding hi. Thu a ngai […]\nSC 9: Sepna leh Nuntakna\nKhuavannuai a’ dingin Pasian in, nuntakna, khuavak le lungdamna bulpi ahi hi. Ni pan a taang khia khuavak bangin, tuinak pan a luang khia luituite bangin, A pian sak khempeuh te’ kiangah Ama kiang panin thupha luang khia hi. Mihing’ lung sung, Pasian’ nuntakna a omna mun peuhpeuh panin, mi dangte’ kiangah tua itna le […]\nSC 8: Christ sungah Khantohna\nPasian’ ta ahong suak sak lungtang kikhelna pen Lai Siangtho in suahna ci-in na gen hi. Tua banah lokho pa in a vawh khaici hoih hong po khia tawh na genteh lai hi. Tua mah bangin Christ’ lam a kikhel mite, Christ Jesu sungah nupi le papi asuah dong uh a “khangto” ding “naungek suakthakte” […]\nSC 6: Upna leh Saanna\nKha Siangtho in na lungsim hong khanlawhsak ciangin, mawhna a siat huaina, a hatna, a gau le a gim huainate na mu-a, kihna tawh na en hi. Mawhna in Pasian tawh hong kikhen sak a, siatna khut nuai ah kol-awk nahih lam na kiphawk hi. Na suahtakna ding na hanciam ciangin, na cihmawh lam […]\nZolia Nua Nuam Pasian in, “Kei nong zon uh ciangin, na lungsim khempeuh uh tawh nong zon uh leh nong mu ding uh hi,” ci-in kamciam hong pia hi (Jeremiah 29:13). Lungsim khempeuh Pasian ap kul hi; tua lo-in Amah ih sut kik theihna dingin ih sungah kikhelna om thei ngei lo ding hi. […]\nSC 4: Thuumna\n“A mawhna a imcipte adau uh apai kei ding a, thum aa a nusiate in hehpihna ngah ding uh hi” (Paunak 28:13). Pasian’ hehpihna ih ngah theihna ding lampi pen baihin, ahi ding mah zong ahi hi. Mawhmaina ih ngahna dingin a haksa nate ahih dingin Topa in hong sawl lo hi. Vantung Pasian’ […]\nSC 3: Kisik-kikna\nChrist Kiang Zuatna – Chapter 3: KISIK-KIKNA Koici bangin mihing, Pasian tawh kilem kik thei ding hiam? Koici bangin mi mawhte midik suak thei ding uh hiam? Christ hang bekin eite, Pasian leh sianthona tawh a kilem thei ding ih hi hi; ahih leh Christ kiang koici tun theih ding ih hi hiam? Pentecost ni-in […]\nChapter 2: MIMAWHTE IN CHRIST KITANGSAM\nChrist Kiang Zuatna – Chapter 2: MIMAWHTE IN CHRIST KITANGSAM A cilin mihing pen hihzawhna thupite le a kikhai kim lungsim kipia hi. A mihing hihna kicinga, Pasian tawh zong kilem hi. A ngaihsutnate siangtho-a, a ngimnate kician hi. Ahi zongin a thuman lohna hangin a hihzawhnate kiam a, huaihamna in ki-itna mun hong luah […]\nChapter 1: PASIAN IN MIHING HONG ITNA\nKhrist Kiang Zuatna – Chapter 1: PASIAN IN MIHING HONG ITNA NATE leh Lai Siangtho in Pasian’ hong itna hong gen uh hi. Vana om ih Pa in nuntakna, pilna leh lungdamna nak ahi hi. A lamdang ahoih nate en dih in. Mihing bek hi lo, ganhing khempeuhte’ tangsapna leh nopsakna ding a hutna ngaihsun […]


url: =Zomi te ki pumkhatding hunta\nMangkang hun lai in Zomi te ki pum khat na hang leh ki thu tuak na hang in Mangkang kumpi in Galkap ding leh kumpi na sem ding in hong koih, hong muang mahmah uh hi.\nA hi zong in Kawlgam suahtakna i ngah khit ciang mi namdang ten hong kih ta uh a hih man in, i ki thu tuah na te suk siat ding hong ki pan ta uh hi. Kumpi lam ah U Lian khat hong kah tak ciang Zogam khuapi zong hong laih pah hi. Zo ngeina Puan leh Pau te zong koi pen zang ding cih om lo in a utut un hong laih sak hi.\nTua bek tham lo in I mipil khempeuh Zogam ah a ciah kik nop loh nang in Zogam pen lampi beek zong hong puah sak lo hi. Tua ahih man in Mipil Mihau teng pen Zogam ah ciah nawn lo in Minam dang te lak ah ki awk ta hi.\nTuak bek tham lo in pawl tuamtuam i ki khen theih na ding zong phal tak in hong pia aa , en bang mah thei lo in pawl tuamtuam in i leng khia mang aa, i ki thu tuah na ding khem peuh pen hong bei semsem hi.\nTu hun ciang in Zomi te lak ah ki pum khat na te a hak sat semsem na ding in Zomi Leh Chin cih tawh hong buai sak hi. Pawl khat ten Chin i deih aa, pawl khat ten Lai i deih aa,pawl khat ten Zomi i deih na tawh ki zui in ki pum khat na leh ki thu tuah na te hong mangmang ta mawk hi. Pau leh Ham zong ZoGam khua pi ah Midang pau tawh i pau aa, Zomi te zong Mi dang pau tawh i ki hopih ta hi. Tua bek tham lo in Zomi te lei tung mun tuamtuam ah i ki theh thaang ta aa, ki pum khat theih na ding pen hong hak sa ta hi.\nTua a hih man in Zomi a ki ci khempeuh ki thu tuah theih na ding in Pau Nam Khat zat kul ding aa, MiNam vai ah Biak na te koih phot ding hong ki sam hi . Zomi te i om na ciat ah Zomi Min tawh Ki pawl na te thupisak in Zolai te thupi sak ding hun ta hi. Zomi te i ki pum khat theih kei leh i minam pen mun tuamtuam om i hih man in hun khat ciang hong mangthang kha ding hi. A hi zong in Ki Pum Khat in Khut Khat tawi Khe khat khai bang i hih nak leh hun khat ciang , Zomi te MiNam Lian , Mi Nam Hampha leh ZoGam Nuam hong suak peel mawh ding hi.\nLamh Kim (BA, His)


url: =Update: Durian Coffee sungah ahoihlo Drug pawlkhat kimu :: ZOMI DAILY\nposted on 3 February 2018 at 10:11 am Lomkholna: Malaysia, News, Sawltak, World\nMalaysia, Penang State sungah Security Guard nasep asem ahi Nepal gammi 2 te “Durian White Coffee” adawnkhit uhciangin alungam in zato tunlawh uhhi. Tua Durian Coffee tepen thunei te’n hoihtak velcian, kancian dingin thu apiak uh hi a, asungah nekdingin ahoihlo Drug namkhat kihel cih kiza hi.\nHihvai tawh kisai in palik thunei ahi George Town OCPD Asst Comm Anuar Omar in tua Coffee Mixture tepen Penang Food Safety and Quality Laboratory ah Sample kipuak pah cihi. Medical Officer te’n Police Report abawlkhit ciangin Laboratory ah etcianding in akipuak ahihi.\nTua Durian Coffee Sample tepen Chemistry Department ahzong velcianding in kipuak hi ci’n Friday ni in Statement ah palik thuneipa’n genkhia hi.\nDurian Coffee te buabang in Analysis hoihtak akibawl ciangin asungah cidamna tawh akituaklo Drug namkhat ki mukhia cihi. Ahi zongin tupen bangnamhiam cihpen ki gencian theilian nailo chi.\nPenang Health director Dr Wan Mansor Hamzah inzong Penang Hospital ah Jan 27 leh 30 kikal hih Durian White Coffee adawnkhit ciangin zato atungpen mi 5 phahi ci’n genkhia hi.\n01 February: Penang ah Durian tawh akibawl Coffee adawnkha mi 5 zato tunlawh\nPrevious: Update: Aung San Suu Kyi huangsungah Petrol Bomb alawnpa kimanta\nNext: US gamsung ah January khakhat sungin nasepthak 200,000 ki behlap


url: =Articles Archives - Zomi Adventist Innkuan\nA nuntak tan ding kisehkhol (determined)a, a nuntak kha phazah ding kiciangtan khin hi. Nangmah in na ciangtan khin a, kikheel thei nawnlo hi. (Job 14: 5). Laisiangtho mundang I sim ciangin, Mihingte nuntak tan ding pen, kum sawmsagih bang hi a, cidam le-ung kum sawmgiat bang hi thei hi (Late 90: 10)na ci hi. A […]\nSawm ah Khat leh Sumpite By Sia Genmung ****************** 1. Acts 17:25 Topa in nate tung ah nuntaakna pia hi. 2. Psalms 50:10 Gamlaka ganhing khempeuh, mual tul tampi tunga bawng leh lawi, tuu leh keelte in, keima neihsa hi, “Topa in ci hi. 3. Haggai 2:8 Kham leh nguunte in keima neihsa hi. 4. […]\nGup Ngah Kitelcianna ~ Translated by Pr Nangpi (Principal of Anderson Adventist Seminary) Gupna tawh kisai kitelcianna pen Laisiangtho in kician tak in hong hilh hi. Eite in Zeisu sungah, a kicing muanna leh kitelcian ngamna i neihtheih zia Topa Pasian hong gen hi. Anuaia Laisiangtho munte lungngai ni: Lungsim patau-in, a lauthawng […]\nIH Talent Zatsiam Ni ~ Pr Nangpi Keytext: EFESA 4:11 Amah in mite tungah siamna a tuamtuam hong pia a,.. “Talent” a khiatna leh a deihna: Mikim tungah Pasian in a kibang lo, a hong piak siamna pen Talent kici hi. Tua na neih na siamna pen Pasian mintawh mite phattuam na dingin na […]\nby Mark Cartwright A Kammal Gencianna Tophet (topheth zong kici) akici pen tanglai in Phoenicia le a nunglam ciangin Carthage mun a te in khuapi pua ah biakpiankna a neih uh ciangin misi luang, a diak in naupangte a haltumna mun siangtho ahi hi. Tophet pen Phoenicia le amau gamkekna pana a ngah uh Mediteranean sung a […]\nKisikkikna le Mawh Pulaakna Ni khat ni in, innkuan khat a mawtaw uh tawh gamlapi ah khualzin in hong paikhia uh hi. A pai nopna mun uh pen GPS zangin hong pai uh hi. Mun khatna ah a lampi zuih uh khial in, a langkhat zaw lam ah a pai ding uh hi hizaw hi […]\nPASIAN’ CIAPTEHNA________________________________________________ Thupatna: Lucifer in Pasian do-a Satan a suah akipan zuau le tak kikal, thumaan le thukhial kikalah kidona om den hi. Mihing pen a pan nopna lamlam pang thei-a, a tawpna ah ama panna tawh kizui-in thaman a sang ding ahi hi. Christ hong pai kik ciangin mi khempeuh in khensatna a nei […]\nCalvary Mualtung aa Topa Zeisu Mawhna saltanna sung pan suahtakna Laisiangtho simtampi ten “hih biakbuuk vaitawh kisai Laisiangtho sungaa kigelhte pen khiatna le kimanna neilo pi hi,amalmal aa ikan na pen mawkna hi” ci’n ngaihsun uh hi. Hih gangawhbiakna te bei khinta hi ci’n tua bang munsan te haallel ( simlo) uh hi. Ahizong […]\nAni pen December 20, 1943 hi aa, 2nd Lieutenant Charles “Charlie” Brown in a sia cip dektak American Bomber Germany gam tung huihlak ah a lensuak zawhna ding hanciam in om hi. Brown ahih leh a liang thau tawh kikap liam aa, amah tawh a om galkapte lak ah khat si aa, a dangte lim […]\nLeitung mipil te in Aksi pai zia en in hong piang ding thu genkhol thei uh aa tampi tak mah maan in dik hi. Tuma kum 2000 val lai-in zong nisuahna lam mipil te (Matt. 2:1-3) in Aksi lamdang khat mu in tua Aksi hong zui zui uhhi. Tua Aksi in mipil te Jew mite’ […]\n“Topa kei va pai in va honkhia ning….nang leitung ah va pai aa mihing te lak nungta dingin ki lawm kei lua…kei mah va pai zaw ning…” ci-in khat khit khat in Zeisu kiangah a nget uh hangin a bawlsa vantungmi te in a bawlsa mihing te tankhia zolo ahih manin Zeisu mah leitung ong […]\nTEDIM LAI SIANGTHO KHETNA THU Kawlgam Chin Hiils sung kampau tuamtuamte lak panin Tedim pau tawh Lai Siangtho (LST) bu kitei masa pen hi. India, Kawlgam, Bangladesh sungah Zopau sung panin Meipei pau sim lohin Tedim pau pen LST kiteina a thumna cih ding hi. [Dr. Gierson in Meitei pau zong Zopau (Kuki-Chin group) sungah […]


url: =Anei na hi hiam? Athei? :: ZOMI DAILY\nposted on 11 March 2015 at 5:11 pm Lomkholna: Article, Biakna\nTulai leitung paiziate en a i ngaihsutsut ciangin na khat peuhpeuh pen ngeina bang a pai cih om thei nawn loin kilehbulh gawpta cih ding hi. Siatna leh manthat theihna nam tuamtuam piang deuhdeuh a, amaan leh a maanlo cih zong tel zawh loh zah dongin siatna in masawn tektek hi.\nTua bang leitung a nungta i hih manun Khristian/thu-ummi a kicite zong bit tuan loin i niteng nuntakna uh hong nawk kha den a, bektham lo-in i khalam nuntakna mah zong bah tektek a, Pasian sangin leitung nate in i nuntakna uh hong zo gawpta in, Pasian sangin a thuphate ah kibuai tamzaw ta a, Pasian thu pen kineu ngaihsut tektek ta bang hi. Tua bang a sep leh bawl a thupha i ngahte kithupisimzaw ta ahih manin, Pasian phat a biakinn kai zong kitawm deuhdeuh ta hi.\nTua bang dinmun a i om laitakin hih a tunga thulu “ Anei Na Hiam, Athei?” cih tawh kisai tulai thu-ummite eimah mimal tek kidot ding pen kul leh poimawh sa ing. Theihna bek tawh kinga a, neih ding pen i neih khak kei leh poi mahmah kha ding hi. I tenna uh Lamka leh akiim a kiang et in a tamzaw in, “Kei Khristian ka hi,” i kici dinga, Khristian zakhat omna lakah 90% in, “Kei pen piangthak ta ka hi,” i kici ding hi. A percent et in piangthak a kici pen hoih mahmah hi, ahih hangin i pianthakna pen koi lai ah koih a bangci a a met bawl a zang i hi hiam, kingaihsuthuai hi. Pianthakna pen kuamah muh loh dinga selcip in, ei pen ut leh dah a gamtang hilehang kilawm bang hi.\nPawlkhatte’n a pianthakna uh tawh bazar sung lutin zuau thu teng siakhia uh a, pawlkhatte’n a pianthakna mah uh tawh kizuakna inn ah lutin tua mah bangin pawlkhatte zu zuakna inn ah lutin tua mah bangin pawlkhatte leuleu lah khamtheih hih kawmin Pasian thu gen bang siam mahmah, pawlkhatte lah nupi papi sa hitase leh poisakna nei lo pianthakna tawh zawlsai den kei banah nekguk takguk phamawh sa lo tua bangin i pianthakna uh nam tuamtuam ah kizanga koi pen maan a koi pen maanlo cih zong theih zawh loh zah dongin i nuntakna uh kisia ta hi. Tua bang dinmun i hih manun “Anei na hi hiam, Athei? cih pen kidot tuak mahmah ta hi.\nI Lai Siangtho ah Topa Jesu in Nikodemas kiangah, “Na suahkik ding ahi,” ci hi (Joh.3:7).\nNikodemas pen Judah biakna zuite thuhilhsia leh ulian muanhuai mahmah ahi cih pen Jesu kammal panin kitheithei hi. Amah pen mi mawkmawk hi loin, biakna makai khat dinmunah na dinga, Pasian thu theihna lamah zong theihna hoihtak tawh mipite na pi-in na makaih taseleh NIKODEMAS in kha lamah pianthakna diktak (Jesu Khris Gumpa leh Tonpa a sanna, Pasian hotkhiat hih kitheihtelna, tawntung nuntakna leh sih khamuanna) na nei lo bek tham loin na thei kha vet lo hi.\nNikodemas mah bangin tulai Khristian kici mi tampite zong Pasian tawh kizopna maan/diktak nei loin Pasian thu pen a theih a theih thawh in nuntakpih lo kitam lua ta hi. Tua ahih manin theihna pen neihna hi loin neihna pen theihna tung panin kingah thei hi. Athei bek hi lo-a, anei leh azui hih ding kisam hi. Camp leh Cialpi khawng nei in Pasian thu gensiam taktakte thugen tampite ngaikhia in, “Thugen nuam mahmah ei, thugen siam taktak ei,” cih tawh i hun teng bei zel a, anung a bang teng phattuampih a nuntakpih i hi hiam cih zong tel mel lo kitam ta hi. Lai Siangtho Jeims 1:23 in bang gen hiam cihleh, “Mi khat in thu a zak bek tawh maisakin a zakna bangin a zuih kei leh limlangah a maitang a ki-en mipa tawh kibang bek hi,” ci hi.\nTuni’n sanggamte aw, na nuntakna ki-enphakik in, anei na hi hiam, athei? Mi pawlkhatte in, “Piangthak sa ka hi, zu\nleh sa ne in dawn in paktat takin om leng zong ka pianthakna pen bei thei tuanlo ding hi,” ci uh hi. Hih bang kammal a zangte pen mi kamsia tawpte hi uh hi. Bang hang hiam cih leh Pasian pen dangnal/kamsiam tawh khemzo lo ding hi hang. I pianthakna pen beithei lo mah ding hi, ahih hang a piangthak taktakte in tua bang zu leh sa ne in dawndawn lo ding uh hi. Lai Siangtho 1Joh.3:6 in bang gen hiam cih leh, “Khris tawh a kipawl mite in mawhna bawl nawnlo uh a, mawhna a bawl lai teiteite pen Pasian amu ngei lo, athei ngei lo ahi uh hi,” na ci ngiat hi. Piangthak ka hi cinapi a, zu dawn den kei, mawhna bawl den kei, omna dinga kilawmlo mun a om biakinn kai ngei lo cih pen Lai Siangtho tawh kituak lo hi.\nPasian thu pen atheih in thei in, na neih kei a, na nuntakpih kei leh limlang ah maitang ki-en mipa tawh kibang ding hi teh, tua ahih manin ANEI NA HI HIAM, ATHEI?\nPro Pastor T.Ding Gin Lian\nPrevious: Theih Huai Gamdang pai dingte\nNext: Ka Phawkkhak Vilval Kanu Kam – 12


url: =Kipawlkhop Hun Hilo, Kipawltheih Hun Hizaw :: ZOMI DAILY\nposted on 12 January 2015 at 11:10 pm Lomkholna: Article, SuanghDal\nKipawlkhop ih sawm hangin tanglai pek panin tuni dong mahin Pawlkhat ih hi khawm thei nai kei hi. Tua kipawlkhop lohna pen kipawl theihloh nading na hilo gige hi. Kipawlkhop lohna pan kipawl theihna a kisam ih hi a, kipawl theihlohna pan kipawlkhopna kisam ngei lo hi. Kipawl theihlohna pan kipawlkhopna kisam hi, a ci mite in hih bangin thu hilh uh hi, “Ih kibat nateng la ding, ih kibatloh nateng hemkhia ding, kibatloh nate gengen hun hi nawn lo, mi tawh kipawlkhop hun hi ta” cih thu hilh belin nei uh hi.\nGentehna, “Jesuh Khrih bek cih thu khawng zong gengen hun hi nawn lo” ci uh hi. Lai Siangtho sung ah bel Jesuh in “Keimah in Lampi ka hi a, Thumaan le Nuntakna zong ka hi hi. Kei hong suang loin Pa’ kiangah kuamah tung theilo ding hi,” ci hi. John 14: 6. Lungdamna thu ii a tumdanna thu (the uniqueness of the Gospel) ih gen masiah Kawlgam ah Pasian in nalian ong sem lo ding hi. Lungdamna thupuak ii a laigilpi in biakna dangte tawh a kibatlohna tua Jesuh Khrih le a Singlamteh (Christ and Him crucified) thu gen belin neih ding na hi gige zaw hi. For I decided to know\nnothing among you except Jesus Christ and him crucified. 1Cor. 2: 2. A tumdan banah Jesuh’ sungbek ah a kiciangtan tua Hehpihna hanga Upna thu pen kideidanna om lo a ih tangko ding ahi hi. We preach the exclusive Gospel inclusively.\nChristian Pawlpi te pen leitung thu tawh a kipawl khawm ding ih hi kei hi. Leitung tawh kipawlkhop ding ih sawm loh sa in zong leitung mi mahmahte ih hi khin zo hi. Christian khempeuh zong biakinn khat ii khutnuai bekah kipawlkhop ding hi lo hi. Biakna le Pawlpi kibang lo hi. Biakna in biabia a, Pawlpi in thu zui hi. Pawlpi pen thu ummi, thu zuimite’ kikhopna ahi hi. Pawl tuamtuam ah ih omna pen kipawl theihlohna ci-in ih ngaihsun kha thei hi. Eimau’ pawlpi’ upna le kalsuan zia ciat tawh cidam taka om tek a, gam thu le minam thu ah ih kipawl theih diamdiam ding a kisam hi bek hi. Na kipawl sawm hangin na kipawl thei tuan kei veleh. Falam te Falam, Tedimte Tedim, Hakate Haka, Kawlte Kawl hi lel hen. Kawl va suah kul kei. Tedim Falam Haka va suah kul kei. Va kipawlkhop zong kul kei. Ih hihna bang ciat tawh a kipawl theite ih hih ding thupi zaw.\nTua ahih manin AG/RC/Tuiphum pawlpi sung bekah kipawlkhop kul se lo a, eimau’ pawlpi doctrine ciat tawh citak taka om a, a kipawl theite ih hih ding hi lel hi. Pawlpi phuan cih le Pawlpi phut cih zong kibang lo hi. Pawl phuat ding hi lo a, pawlpi phuh ding ahi hi. Pawlpi a kiphuh beh ciangin lungdam ding hi a, tua a kiphut thak pawlpi hangin kipawl theih loh nading thu om lo hi. Pawlpi phut cih pen Christiante adingin nasep thupi penpen vaiphuak khat ahi hi. Church planting is very important in our Societies. Sawtvei a kimang ding nasep khat in singno suan ding ci hi. Sawtvei a kimang zaw nasep in pilna taw ding ci hi. Sawtvei a kimang pen ding na ut leh Pawlpi phut in ci-in, Mangkangte in paunak nei hi. Pawlpite khat le khat ih kibat nateng kaikhawma ih kipawl neunau se sangin ih kibatlohna ciat tek kemcing kawmin a kipawl theite ih hih lel ding thupi zaw hi. A diakin biakna diangte peuh mah tawh a kipawlkhawmte ih hih loh ding kidop huai mahmah hi. Tua bangin Upna thu le zuihna thu ah ih kipawlkhop loh hangin ih leitung ci le sa kiukna le khantoh nadingah a kipawltheite ih hih ding pen Christiante’ vaipuak na hi leuleu hi.\nRom. 12: 2=> Do not be conformed but be transformed (Leitung tawh kipawlkhawm lo ding, Pasian’ kammal LST tawh kipawl khawm ding): Kipawlkhawm cih teh kipawlkhop lohpih ding om cihna hi pah hi. Kha Siangtho tawh na kipawlkhop leh khamtheih guihtheihte tawh na kipawlkhop loh kul pah hi. Tuiphum pawl na hih leh Tuiphum doctrine na pawlpih kul a, AG pawl na hih leh Tuiphum suangdaldoctrine na zuih pih kei hi. Hih leitung ah Christiante zong mawhna le a gu in hong khoihkhoih lai ahih manin tua kikhoihkhoihna kikhemkhemna pen ih daal phat mahmah ding kisam hi. Tua pen eimau’ Pawlpi ciat ii doctrine thei sitset a, tua doctrine pen a kibatloh pihte tawh va kipawlkhop sak ding, va gawmkhop ding va hanciam kul lo zaw a, kepcing natawh leitung mawhna, ze-etna le thuhamsa thute ih nan zawh ding ahi hi.\nDoctrine om lo a cite in midangte’ doctrine thupi loteng peuh a zuih pihpih doctrine neite suak veve uh hi. Doctrine nei lo a, amau ut bangin a gamtate tawh kipawl khawm kei in. Tua banga a gamtate Pasian in khahkhong vet thei hi. Tua pen phalna hi loin khahkhongna hi a, a lauhuai dinmun hi ta hi. Khahkhongte peuh ih hi kha hiam cih kisittel huai veve ta ka sa hi. Mite in a maan ahi Pasian’ thu ngaihsutin nei nuam lo uh ahih manin amaute’ ngaihsut hoihlo bangin a gamtat theih nadingun Pasian in a khahkhia hi. Romans 1: 28. Christian thu ummite pen ih leitung lungtang a kilaih piangthak mite ih hih manin ih nuntakna mahmah zong a kipawlkhawm nawn lo a siangtho nuntakna neite ih hih ding kisam zaw hi. Tua zia tawh Lungdamna thu na hilh lecin kipawl theihna hong piang zaw ding hi. Kipawlkhop sawm kei inla, kipawltheih sawm zaw in.\nPrevious: Vanleng tuahsia AirAsia ii Black Box ki muta\nNext: Saudi Arabia ah Kawlgammi numei khat sihdan kipia


url: =Rom Laikhak 6 | Siantongluan.net\nRom Laikhak 6\nRom Laikhak 6 |\nTua ahih leh Pasian hehpihna a liattheihna dingin mawhna bawlbawl ding ihi hiam?\nTua bang hi deklo ding hi. Mawhna thu-ah a si eite in bangci-in mawhna bawl thei nawn ding ihi hiam?\nKhrih Jesuh tawh i kipawl theihna dingin ama sungah a kiphum eite pen ama sihna mahah zong a sikhawm ihihlam theilo na hi uh hiam?\nI Pa vangliatna tawh sihna panin Khrih a kithawhsak kik mah bangin eite zong nuntakna thak i nuntak theihna dingin tui i kiphum ciangin amah tawh kiphum khawmin a sikhawm ihi hi.\nBang hang hiam cih leh ama sihna-ah sikhawmin pawlkhat i suah leh amah a thawhkikna-ah zong pawlkhat suakin i thokhawm ding hi.\nMawhna khutnuai-ah eite i om nawnlohna dingin mawhnopna lungsim i neihnateng i sucip a, singlamteh tungah Khrih a sih laitak mahin i ngeina luiteng a sisak khawm ihihna thu i thei hi.\nBang hang hiam cih leh mi khat a sih ciangin mawhna vangliatna panin a suakta ahi hi.\nAhi zongin Khrih tawh i sihkhawm leh amah tawh ei zong i hingkhawm ding hi, ci-in i um hi.\nBang hang hiam cih leh sihna panin Khrih kihingkik sak khin a, si kik ngei nawnlo ding hi. Ama tungah sihna in vangliatna nei nawnlo hi, ci-in i thei hi.\nAma sihna pen mawhna thu tawh kisai-a sihna hi a, sih kikkik kulloin a kuamah peuh zong khatvei bek a kisi ahi hi. Tu-a a nuntakna pen Pasian thu tawh kisai-a nuntakna ahi hi.\nTua mah bangin note zong Khrih Jesuh tawh kipawlin mawhna thu-ah si-in, Pasian thu-ah a nungta-in na kingaihsut ding uh ahi hi.\nTua ahih ciangin na pumpi uh deihna na zuihlohna dingun na pumpi uh, mawhna na uksak nawn kei ding uh hi.\nMawhna gamtatna dingin na pumpi nate uh khat beek na zang nawn kei ding uh hi. Note pen misi hinapi-in a kihingkik sak mite bang na hih manun, a hoihin a hong zattheihna dingin na pumpi bup uh Pasian tungah na piazaw ding uh hi.\nNote pen thukham sawlna hangin nasem hiloin Pasian hong lah thuhoihte hangin nasem na hih uh manin mawhna sawlna mangin na gamta nawn kei un.\nEite pen thukham uk hiloin Pasian hehpihna in hong uk ahih manin mawhna i gamta kei ding hi.\nMi khatpeuh thu a mang dingin ama khutsungah na kipiak uh ciangin a thu na mante uh sila na hi uh hi. Mawhna na bawl uh leh sihna a thuak ding na hi uh a, thumangin na om uh leh Pasian tawh pawlkhat a suak ding na hi uh hi.\nNidangin silate bangin mawhna thu a mang hinapi-in, tu-in note tungah a hong kipia thuhilhna kipte, na lungsim khempeuh uh tawh zui na hih manun Pasian tungah i lungdam mahmah hi.\nMawhna vangliatna panin na suakta khinta uh a, a manin a gamta ding mite na hita uh hi.\nNote theih theihna dingin nisim nuntakna ziate tawh a hong genteh ka hi hi. Nidang lai-in hoihlohna leh gitlohna a gamta dingin na pumpi uh na buppiak uh mah bangin, tu-in a man nate a sem dingin na pumpi uh buppiak un la, nuntakna siangtho nei ta un.\nMawhna khutsungah na om laitakun Pasian deihna bangin na gamtat ding uh kisamlo hi.\nAhi zongin, tuhunin gamtat dingin zumhuai na sakte uh, tuahun lai-in na gamtat manun bang thaman ngah na hi uh hiam? Tua na gamtatna thaman uh sihna ahi hi.\nAhi zongin tu-in mawhna bawlnopna panin suakta-in Pasian khutsung mi na hita uh hi. Tua thu hangin na ngah uh na pen Pasian-a dingin a kipia khin nuntakna hi a, a tawntung nuntakna tawh a kizom ahi hi.\nBang hang hiam cih leh mawhna in thaman hong piak pen sihna hi a, ahi zongin i Topa Jesuh tawh i kipawl manin Pasian hong piakkhong pen nuntak tawntungna ahi hi.\nTedim Lai Siangtho / Laibu: Rom Laikhak 6